Конспект урока по башкирскому языку на тему "Башҡортостан флагы"\nАстрономияБиологияВоспитательная работаГеографияДиректору, завучуДоп. образованиеДошкольное образованиеДругоеИЗО, МХКИностранные языкиИнформатикаИсторияКазахский язык и лит.Классному руководителюЛогопедияМатематикаМузыкаНачальные классыОБЖОбществознаниеРусский язык и литератураСоциальному педагогуТехнологияУкраинский языкФизикаФизкультураХимияШкольному психологуЯзыки народов РФ Инфоурок / Другое / Конспекты / Конспект урока по башкирской литературе на тему "Башҡортостан флагы"\nФӘРЗӘНӘ ҒӨБӘЙҘУЛЛИНА. « Башҡортостан флагы ». Маҡсаттар: Фәрзәнә Ғөбәйҙуллинаның «Башҡортостан флагы» шиғырының йөкмәткеһен үҙләштереү. Башҡортостан Республикаһының Дәүләт флагы һәм уның әһәмиәте тураһында уҡыусыларға аңлатыу. Башҡортостан Республикаһының дәүләт символдарына ихтирам һәм улар менән ғорурланыу тойғоһо тәрбиәләү. Уҡыусылар эшмәкәрлегенең эш төрҙәре. Башҡортостан Республикаһының Дәүләт флагы тураһын дағы Положение менән танышыу. Дәүләт флагын ҡулланыу тәртибе. Флагтың төҫтәре бирелешен аңлатыу. Дәүләт флагы тураһында ижад ителгән әҙәби әҫәрҙәр, уларҙың исемдәр»'. Фәрзәнә Ғөбәйҙуллинаның «Башҡортостан флагы» шиғырм менән танышыу, тасуири уҡырға өйрәнеү. Йыһазландырыу: Башҡортостан Республикаһының Дәүләт флагы, проектор һәм экран. Дәрес барышы Уҡытыусының Белем байрамы, уның бөтә халыҡ өсөн әһәмиәте тураһында әңгәмәһе. Уҡыусылар, бөгөнгө байрам нисек атала? Ни өсөн был байрамды бөтә халыҡ байрамы тип йөрөтәләр? Һеҙ был байрамға ниндәй уңыштар, ниндәй кәйефтәр, ниндәй пландар менән килдегеҙ? Бөгөнгө байрамда һеҙҙең мәктәптә үткәрелгән сараларҙың ҡайһыһы иҫтә ҡалдырырлыҡ булды? Яңы теманы аңлатыу. Уҡытыусының инеш әңгәмәһе. Уҡыусылар, бәлки, иғтибар иткәнегеҙ барҙыр, һәр дәүләттең үҙенең символдары бар, улар бөтә донъяла ул илдең исемен һәм уның бөтә сәйәси үҙенсәлектәрен белдерәләр. Беҙҙең, Рәсәйҙең дә үҙенең дәүләт символдары бар. Улар менән һеҙҙең күптәрегеҙ радио, телевидение, матбуғат аша таныш. Йәгеҙ, уйлап ҡарайыҡ әле, дәүләт символдарына нимәләр инә? (Уҡыусылар үҙҙәре белгән символдар тураһында әйтәләр.) Дөрөҫ. Дәүләт символдары — ул ошо дәүләттең йөҙө. 5-се класта Дәүләт гимны менән таныштыҡ, уның әһәмиәте, бөтә илдәр араһында үҙенә күрә танытма икәнен белдек, гимн тексын өйрәндек. Йәгеҙ әле, уйлап ҡарағыҙ, беҙҙең Башҡортостанды башҡа дәүләттәр һәм республикалар араһында танытып тороусы тағы ниндәй дәүләт символдары бар? Дөрөҫ, ул —Башҡортостан Республикаһының Дәүләт флагы. Шулай итеп, бөгөнгө дәрестең темаһы ошо дәүләт символы тураһында, Фәрзәнә Ғөбәйҙуллинаның «Башҡортостан флагы» шиғырын өйрәнеүгә бағышлана. Ә хәҙер ошо ҡуйылған мәсьәләләрҙе өйрәнеү һәм уға арналған әҙәби әҫәрҙәр менән танышыуҙан башлайыҡ. Ҡәҙерле уҡыусылар! Һеҙҙең белеүегеҙсә, Башҡортостаныбыҙҙың, үҙаллылығын билдәләүсе символдар бар. Улар — Дәүләт Гербы, Дәүләт флагы, Дәүләт гимны. Был символдар республикаға\tисем биргән башҡорт халҡының үҙенсәлеген һәм традицияларын сагылдыра. Дәүләт флагы өс төҫтә. Төҫтәр — беҙҙең шартлы билдәләр. Флагтың күк төҫө республика халҡының сафлығы, изгелекле һәм яҡты хыялдарының сағылышы. Аҡ төҫ – халыҡтың тыныслыҡ һөйөүе, асыҡ йөҙлөлөгө, үҙ-ара хеҙмәт- тәшлеккә ынтылып тороуы һәм яҡты киләсәккә өмөтө. Йәшел төҫ — азатлыҡтың үҙгәрешһеҙ, мәңге булыуы. 3. 1) Фәрзәнә Ғөбәйҙуллинаның «Башҡортостан флагы» шиғырының йөкмәткеһе менән танышыу. Уҡытыусы матур итеп шиғырҙы уҡып сыға. һуңынан бер нисә уҡыусы уҡый. Уларҙың тасуири уҡыуына иғтибар бирелә. 2) Шиғырҙың йөкмәткеһе буйынса фекер алышыу. Башҡортостандың флагы ҡасан ҡабул ителгән? Башҡортостандың флагын ҡабул итеүгә нимә сәбәпсе була? Башҡортостан флагының авторҙарын әйтегеҙ. Башҡортостан флагындағы төҫтәр нимә тураһында һөйләй? Республика флагы ниндәй осраҡтарҙа ҡулланыла? Ҡурай сәскәһенең төшөрөлөүе нимәне аңлата? Дәресте йомғаҡлау. Шулай итеп, беҙ һеҙҙең менән Башҡортостан Республикаһының Дәүләт флагына арналған шиғыр менән таныштыҡ. Унда флагтың һәр төҫөнә аңлатма бирелә. Флагта төшөрөлгән ҡурай һүрәте бик тәрән мәғәнәгә эйә. Ул халҡыбыҙҙың ето ырыу дуҫлығын аңлата. Рефлексив анализ, баһалау. Өйгә эш. Шиғырҙы тасуири итеп уҡырға өйрәнергә. «Эш дәфтәре» буйынса тәҡдим ителгән биремдорн- эшләп килергә. Автор Естехина Регина Робертовна\nДБ-250714 Получить свидетельство о публикации\n10.10.2016 Просмотров: 59 Комментариев: 0 "ИСПОЛЬЗОВАНИЕ ПОТЕНЦИАЛА КУЛЬТУРНО-ОБРАЗОВАТЕЛЬНОЙ СРЕДЫ ДЛЯ ДУХОВНО-НРАВСТВЕННОГО РАЗВИТИЯ ОБУЧАЮЩИХСЯ. "\n10.10.2016 Просмотров: 132 Комментариев: 0 Рекомендации по формированию навыков поведения на улице у дошкольников\n10.10.2016 Просмотров: 59 Комментариев: 0 МЕТОДИЧЕСКИЕ УКАЗАНИЯ по выполнению контрольных работ ПМ 03. «Управление ассортиментом, оценка качества и обеспечение сохраняемости товаров» для обучающихся заочной формы обучения 3 – го курса специальности 38.02.04 Коммерция (по отраслям)\n10.10.2016 Просмотров: 311 Комментариев: 0 Татар теле һәм әдәбияты укыткчысының шәхси планы\n10.10.2016 Просмотров: 50 Комментариев: 0 Презентация "Строительный фронт в годы Великой Отечественной войны"\n10.10.2016 Просмотров: 64 Комментариев: 0 Презентация "Год кино. История мультфильмов"\n10.10.2016 Просмотров: 266 Комментариев: 0 1250961125094612509321250907125089412508271250815


Күңелдәрҙе әсир итерлек тамаша булды » Табын\n№ 16 (10194)> 22 февраль, йома\nКүңелдәрҙе әсир итерлек тамаша булды\nКүптән түгел Еҙем-Ҡаран мәҙәниәт йорто сәхнәһендә билдәле шағир, һәләтле драматург булып танылған яҡташыбыҙ Салауат Әбүзәровтың "Әсир” драмаһы премьераһын ҡарау насип булды. "Ҡаран” халыҡ театры һәүәҫкәрҙәре премьераға авторҙың үҙен һәм "Башҡортостан” гәзитендә эшләгән ҡәләмдәштәрен, райондың "Табын” гәзите хеҙмәткәрҙәрен саҡырғайны.\nҺәр кемде тетрәндерерлек, әсир итерлек тамаша булды "Әсир”. Драматург халыҡ аңлап, күңеленә яҡын ҡабул иткән, күптәр үҙ башынан үткәргән теманы һайлаған. Был тамашаны ҡарағандан һуң, авторҙың драманы ни өсөн "Әсир” тип атағанын да тойомларға була: һуғыш осоронда әсирлеккә эләккән кеше тураһында булғанға ғына түгел, ә уның оҙаҡ йылдар үткәндән һуң да кешеләрҙең үҙе хаҡындағы насар уйы, насар фекере әсирлегенән ҡотола алмауы хаҡында һөйләнелә был әҫәрҙә. Көсөргәнешле, көслө конфликтлы булыуы менән ул тамашасының иғтибарын ситкә ебәрмәй. Бер генә репликаны, актерҙарҙың мимикаһын, интонацияһын иғтибарҙан яҙлыҡтырмаған тамашасы үҙе лә һиҙмәҫтән сәхнәләге ваҡиғалар уртаһына инеп китә, геройҙарҙың кисерештәре менән йәшәй башлай.\nӘҫәрҙе тамашасының ысынбарлыҡ итеп ҡабул итеүе, актерҙарҙың кисерештәрен йөрәге аша үткәреүе инде артистарҙың, спектаклде әҙерләгән режиссерҙың оҫталығына бәйле. Был йәһәттән еҙемҡарандарға "Афарин!” тиергә генә ҡала. Өс тиҫтә йылдан ашыу сәхнәнән төшмәгән Риф ағай Ихсанов төп роль – Сәлмәнде шул тиклем оҫта итеп, килештереп уйнаны. Ике һүҙенең береһендә "немец ялсыһы”нан һалдырып, "Илгә еңеү яулаған колхозсыларға рөхсәт ителмәгәндә нишләп немец ялсыһы ат тоторға тейеш” тип ҡаныҡҡан бригадир Мәхмүт (Винер Ғәбдиев) атты һуйырға кешеләр саҡырып килтергәс, сараһыҙлыҡтан сит кешеләрҙе яҡын ебәрмәҫтән Сәлмән атын үҙе салырға мәжбүр була. Ҡулына ҡанлы бысаҡ тотоп баҡсанан ингән Сәлмәнде танырлыҡ түгел: бөгөлөп төшкән ҡарттың күҙҙәрендә йәш мөлдөрәй… Был мәлдә залдағы тамашасылар ҙа уның менән бергә ҡушылып иланы, уны ошо хәлгә килтереп еткергән Мәхмүтте нәфрәт утында көйҙөрҙө.\nҠартының кисерештәрен ҡарашынан аңлап-тойоп торған Ғәлимә ролен башҡарыусы Гүзәл Шафиҡова ла үҙен һәләтле актер итеп күрһәтте. Уларҙың үҙ геройҙарының асылын асып биреү, кисерештәрен сағылдырыу йәһәтенән еренә еткереп уйнауы тамашаның тәьҫир көсөн тағы ла арттыра.\nҒөмүмән, һәр кем бар оҫталығын һалып уйнаны. Флүзә Шәйәхмәтова (Сәлимә), Дамир Биктимеров (Шамил), Рита Мөрәсева (Шәүрә), Динира Биктимерова ла (лейтенант) бары тик маҡтау һүҙҙәренә лайыҡ.\n- Премьераға бик ҡурҡып, яҡташтарым әҫәремде ҡабул итерме, тип борсолоп килдем. Шаршау асылғанға тиклем башта бер генә уй булды: актерҙар әҫәрҙең темаһын асып бирә алырмы, тамашасылар уны аңлап ҡабул итерме? Тәүге күренештән үк, бөтә борсолоуҙарым юҡҡа сыҡты. Үҙ әҫәремде үҙем йәшкә төйөлөп ҡараным. Ауыл сәхнәһендә бындай тамаша көтмәгәйнем. Рәхмәт һеҙгә, - тине Салауат Әбүзәров премьеранан һуң артистарға, тамашасыларға мөрәжәғәт итеп.\n"Башҡортостан” гәзитенең бүлек мөдире Венер Исхаҡов, "Табын” гәзите мөхәррире Мәрхәбә Собханғолова ла артистарҙың оҫталығына һоҡланыуын йәшермәне. Салауат Әбүзәровҡа, һәүәҫкәр артистарға ла ижади уңыштар теләнеләр.\nӘ тамашасылар ошондай халыҡсан әҫәр ижад иткән драматургҡа, уның асылын халыҡҡа еткергән артистарға көслө алҡыштар бүләк итте.\nӘйткәндәй, Еҙем-Ҡаран мәҙәниәт йортоноң "Ҡаран” халыҡ театры был спектакль менән Сәйетбаба ауылында сығыш яһаны ла инде. Яҡын киләсәктә уны башҡалар ҙа күрер, тигән өмөттә ҡалайыҡ.\n23 февраля 2019 12:20\n23 февраля 2019 11:05


Бөрө ҡала тарих музейында үҙенсәлекле сара үтте\n16 Октябрь 2018, 14:43\nБирелә Баймаҡ ҡалаһынан Зөлхизә һәм Зәбир Тувалевтар үҙҙәренең ярҙамсылары менән “Башҡортостандың алтын бөртөктәре” тип аталған төрлө жанрҙағы концерт ойошторҙо. Ул Башҡортостандың 100 йыллығына арналып, Республика көнө алдынан үтте.\nТувалевтар бер нисә йыл инде республика ҡалалары һәм райондары буйлап йөрөп, тыуған яҡҡа арналған мауыҡтырғыс программаларын тәҡдим итә. Улар балалар баҡсаларында, мәктәптәрҙә сығыш яһай, ололар менән ижади осрашыуҙар үткәрә.\nБашҡорт композиторҙарының классик һәм популяр әҫәрҙәре моңо аҫтында музейға килеүселәр Урал аръяғы рәссамдары союзы ағзаһы Зәбир Фәрит улының картиналары менән танышты. Уларҙа Баймаҡтың сағыу, матур тәбиғәте, ауыл тормошонан ябай күренештәр һүрәтләнгән. Бөрөләргә Талҡаҫ күле, Ғәҙелша шарлауығы, Ирәндек тауҙары һәм Башҡортостандың башҡа тәбиғәт ҡомартҡылары төшөрөлгән картиналар бик оҡшаны. Рәссамдың ижад емештәре менән танышыу йыр-моң менән аралаштырылып барҙы.\nЗөлхизә Тувалева ҡунаҡтар өсөн интерактив байрам ойошторҙо. Ул Баймаҡ районында йәшәгән башҡорттарҙың тарихы, мәҙәниәте, традициялары һәм ғөрөф-ғәҙәттәре менән таныштырҙы. Иҫ киткес матур тегелгән милли кейемде күрһәтте. Ҡунаҡтар үҙҙәре менән бер нисә башҡорт уйын ҡоралы алып килгәйне. Ҡурайсы Самат Бикбулатов оҫта итеп милли көйҙәр башҡарҙы. Наилә Йосопова моңло итеп ҡыл-ҡубыҙҙа уйнаны. Тамашасылар үҙҙәре лә көйҙәргә ҡушылып ихлас бейене, ҡурайға ҡушылып ағас ҡалаҡтар һуҡты, йырланы.\nБыл көндө музей ҡунаҡтары ҡубыҙ менән танышты, “Ҡарға бутҡаһы” тураһында белде, башҡорт бейеүенең төп хәрәкәттәрен өйрәнде.\nСараға килеүселәр башҡорт донъяһына ойошторолған сәйәхәттән бик ҡәнәғәт ҡалды.


“Сәңгелдәк”ле, тимәк, киләсәкле » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » “Сәңгелдәк”ле, тимәк, киләсәкле\n“Сәңгелдәк”ле, тимәк, киләсәкле 05.08.2015 // Йәмғиәт\nИбрай ауылындағы Ҡабра тауының түбәһендә бер нисә йыл инде “сәңгелдәк” бәүелә. Тирмә һынының ҡап уртаһына эленгән ул. Ҙур мәғәнәгә эйә ҡоролманы урынлаштырыу, уның өҫтөнә республиканың флагын ҡаҙау Рамаҙан Уликанов атлы уҙамандың башланғысы менән тормошҡа ашырылды.\n– Һәр кемдең тормош юлы сәңгелдәктән башлана, – ти ул. – Күптән түгел ҡоролма янында таҡмаҡ бәйгеһе үткәрелде. Ижад өлгөләре тыуған төйәк, сәңгелдәк, төндәрен бишек бәүетеп үткәргән әсәйҙәр тураһында булды.\nҺүрәм йылғаһы туғайында иһә спорт майҙансығы менән сәхнә яһалды. Был эште йәш йүнсел Фаил Усманов туғандары, рухлы ауылдаштары, уҡыусылар ярҙамында атҡарып сыҡты.\n– Был ике проекттың ауылдағы тормошто йәнләндереүҙә әһәмиәте ифрат ҙур, – ти Байдәүләт ауыл Советы рәйесе Шәһит Ҡолмөхәмәтов. – Уликанов та, Усманов та эште фәҡәт үҙ аҡсаһына башҡарҙы. Район етәкселеге иһә ауыл өсөн 100 мең һум самаһы бүлмәксе, уны майҙансыҡҡа электр үткәреү өсөн файҙаланырға ниәтләйбеҙ.\nЭлек-электән татыу, бер һүҙле, маҡсатлы, ижадҡа маһир, уҡымышлы халыҡ йәшәгән был төбәктә. Ҡайһы бер ауылдар тарҡалған, мәктәп, мәҙәниәт йорттары ябылған саҡта Ибрай үҫкәндән-үҫә. Ни өсөн тигәндә, унда бәхеттең ситтә түгел, ә тыуған ереңдә икәнлеген яҡшы белгән халыҡ йәшәй, илһөйәрлек тойғоһо балаларҙың күңеленә лә һалына. Һуңғы ике йылда ғына бында 19 йорт төҙөлөүе, мәктәпкәсә йәштәге сабыйҙарҙың 80-гә тула барыуы – әйтелгән фекергә дәлил. Йүнселдәр иһә йәш быуын вәкилдәренең рухи һәм физик сәләмәтлеген хәстәрләй, хәләл көс менән алған табышын изге эштәргә йүнәлтә. “Сәңгелдәк” янына артылған, спорт майҙанында волейбол һуҡҡан, футбол типкән, биләмәләге көмбәҙле сәхнәлә бейеп-йырлаған балалар, һис шикһеҙ, Рамаҙан һәм Фаил ағайҙарына рәхмәтле, милләтенең лайыҡлы ул-ҡыҙҙары булып үҫер.


«Киске Өфө» гәзитенең сайты - ЯРАТЫУ, ЯРАТЫУ ТИП КӘМҺЕТӘЛӘР ҘӘ, ҮЛТЕРӘЛӘР ҘӘ БЕҘҘӘ - 2020 - Мәҡәләләр\nЯРАТЫУ, ЯРАТЫУ ТИП КӘМҺЕТӘЛӘР ҘӘ, ҮЛТЕРӘЛӘР ҘӘ БЕҘҘӘ\nБеҙҙең йәмғиәттә, мәҙәниәттә яратыу хисе һәм, ғөмүмән, мөхәббәт тигән төшөнсә юғары ҡуйылған. Яратыу - иң беренсе урында, тибеҙ. Унда барлыҡ тойғоларҙың да иң юғары нөктәһен күрәбеҙ. Беҙҙең кинолар ҙа, китаптар ҙа мөхәббәтте ауырлыҡтарҙы, ҡара көстө еңеүсе бер изгелек итеп һүрәтләне һәм һүрәтләй. "Мөхәббәт булһын, башҡаһы үҙенән-үҙе хәл ителә ул" тип теләк теләргә яраталар туйҙарҙа ла. Шулай, яратыуҙы идеаллаштырғанбыҙ, артыҡ баһалағанбыҙ.\nӘ, асылда, ысынлап та изгеме ул яратыу тигән нәмә? Яҡшылыҡ алып киләме ул кешегә? Әллә әҙәмдең ғүмерен ағыулап тороусы ауырыу ғынамы был хистәр? Яратыуҙы алға ҡуйып, хөрмәт, сабырлыҡ, яуаплылыҡ кеүек унан күпкә тәрәнерәк булған сифаттарҙы үҙебеҙ ҙә аңғармаҫтан ситкә этәрәбеҙ түгелме? Ысынында, бөтөнөһөн дә яратыу хәл итә алһа, нимәгә кеше үҙен әллә ниндәй ҡатмарлыҡтар менән йонсота һуң? Ни өсөн барыһын ла яратыу хәл итеп кенә ҡуймай? Уйландырамы? Әгәр шулай булһа, әйҙәгеҙ әле, яратыу хаҡындағы өс хәҡиҡәтте асыҡлап китәйек.\nБеренсенән, мөхәббәт һәр ваҡыт ысынбарлыҡҡа тура килмәй. Һеҙ кемгәлер ғашиҡ булғандан ғына уның һеҙҙең ғүмерлек юлдашығыҙ була алыры факт түгел. Мөхәббәт ул - эмоциональ процесс, ә үҙ-ара мөнәсәбәт ҡора белеү - логик процесс. Һәм уларҙың бер-береһенә ярашып китеүенә бер ниндәй ҙә гарантия юҡ. Яратыу тойғоһо күп осраҡта ҡапыл һәм көтөлмәгәндә килә, шунлыҡтан уны аҡыл менән бер нисек тә үлсәп өлгөрөп булмай. Хатта яҡшылап белмәгән кешене лә яратып ҡуялар тормошта. Бигерәк тә йәш саҡта ҡайҙалыр кемделер осраҡлы күрҙең - яраттың. Был кеше һеҙгә яҡшы мөнәсәбәттә булмаҫҡа ла мөмкин, иғтибар итмәүе, хистәрегеҙгә яуап бирмәүе лә бар. Был осраҡта һеҙ үҙегеҙҙе түбәнерәк баһалайһығыҙ, комплекстар уяна, йә был, йә теге сифаттарығыҙҙы тәнҡитләү башлана. Йәки был кеше һеҙҙе тейешле рәүештә хөрмәт итмәй. Йәки ул кешенең донъяға ҡараштары һеҙҙеке менән тап килмәй. Уның амбициялары юғарыраҡ, маҡсаттары башҡа, теләктәре һеҙҙекенә параллель түгел. Һеҙҙең барлыҡ эске энергияғыҙҙы һурып ала, һәр саҡ кәйефегеҙҙе төшөрә, күңелегеҙҙе ҡыра торған кеше булыуы ла ихтимал. Бәхетһеҙ итеп тойҙора торған әҙәмде лә яратырға була бит. Былар барыһы ла парадокс кеүек, әммә факт, тормош күренештәре.\nЯратыу тойғоһоноң ҡоло булып, башҡа төшөнсәләрҙе күҙ уңынан ысҡындырған парҙар, ғәҙәттә, ярты-бер йыл тирәһенән конфликтҡа инә башлай. Сөнки улар был кеше менән бары тойғоларын еңә алмау арҡаһында ғына яҡынлашҡан. Йәғни, бары тик "яратыу" сәбәпле генә. "Яратҡан кешенең барлыҡ алама ғәҙәттәрен дә яратаһың", тип ҡаршы төшөр ошо урында әле һаман шул эйфория эсендә булғандар йәки яратҡан кешеләре менән бергә була алмай ҡалғандар, сөнки улар ҙа һаман шул хәтирәләр тулҡынында йәшәй. Ә яратҡан кешеләренән рәнйетелгәндәр иһә ризалашыр. Улар бит был дәлилдәрҙе үҙ башынан үткәрҙе, үҙ миҫалында аңланы.\nНи өсөн былай килеп сыҡтымы? Асылда, был хаталар барыһы ла тәүге аҙымда - ғашиҡ булған саҡта уҡ башланды. Ғәҙәттә, ғашиҡ булған кеше (бигерәк тә йәш кеше) "Үҙем беләм"де алға ҡуя. Ысынында, үҙең белмәйһең икән ул. Бөтөнләй белмәй һәм аңламай хәл итәһең ҡайһы бер мәлдәрҙә. Йөрәк был ваҡытта һиңә артыҡ буйһонмай, һин үҙең дә үҙеңә буйһонмайһыңдыр әле хатта. Әммә нисек кенә булғанда ла, аҡылды юғалтырға ярамай. Аҡыл ҡатнашмаған эш аҙағынан, ғәҙәттә, хәйерле булмай...\nИкенсенән, яратыу проблемаларҙы хәл итмәй. Хатта, киреһенсә, проблемаларҙы күбәйтә ала. Күҙәтеп ҡарағыҙ: бер-береһен яратҡан кешеләр күберәк талаша. Сөнки улар парҙарының бар нәмәһен дә белеп торорға теләй. Уны күҙ уңынан ысҡындырмаҫҡа, уйҙарына тиклем уҡып торорға ынтыла. Был икәү яйлап бер-береһенең иркен бөтөнләй быуа. Ә был конфликта илтеүсе юл ғына. Ошонан көнләшеү, ғәйепләү, ышанмау баҫҡыстары китә. Мәҫәлән, йәштәр ата-әсәһен беҙҙең араны бутайҙар, ҡыҫылалар, яратышыуыбыҙҙы аңламайҙар, тип ғәйепләй, ә шул уҡ ваҡытта үҙ-ара ла һыйыша алмайҙар. Уларға мөхәббәт бар ауырлыҡтарҙы ла йырып сығырға ярҙам итер кеүек тойола ла, ә уның ундай мөмкинлектәре булмай сыға. Бик ябай ғына итеп ҡарайыҡ: яратыуҙан ғына тамаҡ туймай, яратыуҙан ғына аҡса килмәй, яратыуҙан ғына кеше үҙгәрмәй, яратыуҙан ғына бәхетле булып булмай, яратыуҙан ғына донъя теүәлләнмәй. Кеше ниндәй кеше булып яралған, ниндәй мөхиттә тәрбиәләнгән - ул шулай булып ҡала. Мөхәббәт ярҙамында ул ваҡытлыса үҙгәреп торорға ла мөмкин, әммә уны был яһалмалыҡ бик тиҙ ялҡытасаҡ. Беҙҙә "яратам" тип ҡыйырһыталар ҙа, кәмһетәләр ҙә, үлтерәләр ҙә хатта. Үкенескә ҡаршы, күп осраҡта мөхәббәт проблемаларҙы хәл итеүсе булып түгел, ә проблемалар яһауға сәбәпсе хис булып сыға.\nӨсөнсөнән, мөхәббәткә үҙеңде ҡорбан итмә. Яратҡан кешене ҡайғыртыу, уны һәр саҡ уйлап йөрөү, уның теләктәрен алға ҡуйыу - ғәҙәти. Был бик ябай итеп аҡлана: мин уны яратам бит. Ә уның тарафынан ниндәй мөнәсәбәт һуң? Ул һинең өсөн ниндәй ҡорбандар килтерә? Килтерәме, ғөмүмән? Әллә бында ҡорбан һин үҙең генәме?\nҒаиләлә бер-берең өсөн ниндәйҙер ҡорбандар яһау, бер-береңә юл ҡуйыу, ишеңде ҡайғыртҡанда үҙ мәнфәғәттәреңде онотоп тороу ғәҙәти хәл. Бындай мөнәсәбәттәр ике яҡлы булғанда, йәғни бер-береңде ҡайғыртып, аңлап, йәлләй белеп йәшәү - бына был сәләмәт мөнәсәбәттәр булалыр. Тик бында "ике яҡлы" тигәнде онотмаҫҡа кәрәк. Әгәр был ҡорбанлыҡтар бары тик бер яҡтан ғына килтерелә һәм һинең дөйөм физик торошоңа, һаулығыңа, амбицияларыңа, ҡараштарыңа зыян яһай икән, был яратыу проблемаға әйләнә. Мөхәббәт хистәре беҙҙең шәхси донъяға ҡурҡыныс менән янамаһын, ә уны тулыландырһын, йәмләһен.\nКәмһеткән, ҡыйырһытҡан йәки нимәләрҙәндер сикләгән мөнәсәбәттәргә түҙеп йәшәп, беҙ үҙебеҙҙең һөйөүҙән йотолабыҙ. Үҙаллы уйлай һәм хәл итә белеү сифаттарын юғалтабыҙ. Тора-бара үҙебеҙҙе үҙебеҙ ҙә, башҡалар ҙа һәм шулай уҡ беҙ яратҡан кеше лә хөрмәт итмәй башлай. Был юлдың аҙағы тик ошолай ғына.\n"Яратмайынса нисек йәшәргә һуң?" тип һорар күптәр. Был һорауға мин дә яуап эҙләйем. Әммә шул хәҡиҡәтте аңлағанмын: бәхет өсөн яратыу ғына аҙ. Ә һеҙ нисек уйлайһығыҙ?\nЯҙылған: 18.04.20 | Ҡаралған: 382


Башҡортостан Хөкүмәтендә Латвия делегацияһы менән осрашыу уҙҙы // Иҡтисад | новости башинформ.рф\n28 ноябрь, Шәмбе\nБашҡортостан Хөкүмәтендә Латвия делегацияһы менән осрашыу уҙҙы\n17:24, 15 декабря 2015 Иҡтисад\nӨФӨ, 2015 йыл, 15 декабрь. /«Башинформ» мәғлүмәт агентлығы, Эльмира Сабирова/.\nӨфөлә Башҡортостан Хөкүмәте Премьер-министры Рөстәм Мәрҙәнов Латвияның Рәсәйҙәге Ғәҙәттән тыш һәм Тулы хоҡуҡлы илсеһе Астра Курме менән осрашты. Латвия илселеге делегацияһы төбәккә эш сәфәре менән килгән, уның сиктәрендә төрлө өлкәләрҙә хеҙмәттәшлек мөмкинлектәрен тикшереү ҡарала.\nРөстәм Мәрҙәнов әйтеүенсә, Башҡортостан Латвия менән төрлө кимәлдәрҙә бәйләнештәрҙе үҫтерергә ниәтләй. Әле яҡтар нефть эшкәртеү, металлургия, химия һәм нефть химияһы өлкәһендә хеҙмәттәшлек итә. Был бәйләнештәр киләсәктә лә дауам итәсәк. Премьер-министр Латвия эшҡыуарҙарына инвесторҙар өсөн төрлө льготалар һәм өҫтөнлөктәр ҡаралған инвестиция проекттарында ҡатнашырға тәҡдим итте.\nРөстәм Мәрҙәнов һүҙҙәренсә, Башҡортостан менән Латвия араһында фән, мәғариф һәм мәҙәниәт өлкәләрендә лә ҙур ҡеүәт бар.\nЛатвияның Рәсәйҙәге Ғәҙәттән тыш һәм Тулы хоҡуҡлы илсеһе Астра Курме республика етәкселегенә мәҙәни оҡшашлыҡты, телде һәм традицияларҙы һаҡлау өлкәһендә урындағы милли ойошмаларға күрһәткән ярҙамы өсөн рәхмәт белдерҙе.\n«Башҡортостан — Латвияның иң ҙур сауҙа әйләнеше булған төбәге. Хәҙер логистика һәм транспорт кеүек йүнәлештәр актуаль, әммә беҙ мәғариф, финанс секторы, туризм өлкәләрендә лә хеҙмәттәшлек итергә теләр инек. Башҡортостанға Латвия эшҡыуарҙарының ҙур делегацияһы килде. Улар араһында төбәктә эшләүселәр ҙә, яңы партнерҙар менән ҡыҙыҡһыныусылар ҙа бар. Ошо ике көн файҙалы үтер, тип ышанам. Беҙҙең бизнес бында партнерҙар һәм дуҫтар табасаҡ»,— тип билдәләне Астра Курме.\nИке яҡлы бәйләнештәрҙе киңәйтеү тураһында һөйләшеү Башҡортостандың Сауҙа-сәнәғәт палатаһында дауам итте.\nЛатвия делегацияһы Нефть химияһы һәм эшкәртеү институтына, «Башҡортостан Республикаһының үҫеш корпорацияһы» асыҡ акционерҙар йәмғиәтенә, «СП «Витценманн — Руссия» яуаплылығы сикләнгән йәмғиәтенә, Өфө электр транспорты идаралығына, Башҡорт дәүләт университетына барырға ниәтләй. Мәҙәни программала Рәсәй Фәндәр академияһы Өфө ғилми үҙәгенең археология һәм этнография музейына барыу ҡаралған.\nТеги: бр хөкүмәте, сәфәрҙәр


"Беҙҙең өсөн әсе силос еҫе хушбуй булды..."\nБала саҡтан, үҙемде иҫ белә белгәндән һыйыр яраттым. Элек бит һәр өйҙөң ишек төбөндәге бер мөйөшө быҙау ояһы була торғайны. Хәҙер уйлаһаң ҡыҙыҡ, әүәл әллә ҡыш шулай ныҡ һыуыҡ булдымы икән, әллә һарайҙар насар төҙөлдөмө, бөтә кеше лә тиерлек быҙауҙарын өйҙәренә, йә йылытылған аласыҡтарына ҡуйып ҡышлата ине. Урындыҡ ситенә терәп эшләнелгән оя башында быҙауҙың мырт-мырт сәйнәп бесән ашауын ҡарау мауыҡтырғыс булһа, ҡойроҡ күтәреп сөптөрҙәтеп ебәреүе, йә ҡоймаҡ ҡоя башлауы сикәнесерәк ине, әлбиттә. ( Ағайым һөйләүе буйынса, ул ояға мин әллә нисә тапҡыр саңҡартан ҡолап та төшкәнмен икән әлеүее))) Әллә һыйырын йәлләгән, әллә нимәгәлер инде, хәҙер һораһам, әсәй үҙе лә аптырай, һыйырҙы соланға уҡ индереп, быҙауын ҡушып имеҙеп сығара торғайны. Хәҙер бит бер кем дә улай итмәй. Ниндәй генә сатлама һыуыҡтарҙа ла быҙауҙар һарайҙа, инәләре тыныуында йылынып торалар.\nӨйҙәге һыйыр ғына нимә, әсәйҙән әрләнеүгә лә ҡарамай фермаға эйәреп бара торғайным. Ҡайһы һыйыр ҡайҙа торғанын, хатта һәр ҡайһыныһының яҡынса холоҡ-фиғелен дә төҫмөрләй инем. Маҡтанғандан әйтмәйем, әсәй ҡасан һыйыр һауып бөткәнен көтөп, ылаш (кормушка) алдында тегеләй-былай йөрөйөм. Дойка тауышына күпме теләйһең шунса ҡысҡырып йырларға ла була, күпсеп ятҡан һалам өҫтөндә аунарға ла рөхсәт. Ана шул саҡта һәр һыйырҙың алдына килеп йөҙөнә ҡарайым)))) Һәр ҡайһыныһының үҙ йөҙө, үҙ матурлығы. Хас та кешеләр кеүек. Кемеһелер мыштым ғына сәйнәнеүен белһә, икенсе берәүҙәре мөгөҙ менән һелтәнеп уҫаллығын күрһәтә торғайны. Мине күргәндән һикерәңләп торған өркәктәре лә булды. Мин юрамал, ҡурҡҡанды ҡурҡытып ҡалырға булып, морон терәп һыу эсә торған "нәмә"не пышылдата торғайным))) Һыйыр китә оторо һикереп! Кәнишне, әсәй әрләй торғайны аҙаҡ.\nҮҫә төшкәс, һыйыр имсәген тартырлыҡ ҡул көсөм булғас, ятҡан һыйырҙарҙы ғына һауып маташтым. Минең һауғым килә, ә һыйырҙар тиҙ генә ятырға ашыҡмайҙар. Торған килеш һауыр инем - ҡурҡыта, анаусама бот менән елсәһәәәә, бөттө баш!\nӘсәйҙең Билдәш исемле һыйыры булды. Төркөмдә иң уртала тора, әммә һәр саҡ иң тәүҙә һауыуҙы "требовать" итеп баҡыра, тыпырсына ла тора торғайны. "Ярай, әйҙә һинеңсә булһын, Билдәш, һауайым да үҙеңде", - тип әсәй дойканы һөйрәп килеп шлангыларын ҡуя башлаһа, сынйырынан тартылып, Билдәш әсәйҙең халатын ялай торғайны. Быҙау имеҙеү күрмәгән бисара мал, мине быҙауы күрәлер инде тип, әсәй һыйырының һыртын дөпөлдәтеп һөйөп ҡуйыр ине...\nМин бәләкәсерәк инем әле, йәйләүҙә саҡта гурттан бер һыйырҙы айыу һуҡҡан, тигән хәбәр таралды. Әсәй менән гел бергә йөрөгәс, ишетмәй ҡаламмы инде, һауындан һуң һауынсы апай-еңгәйҙәр менән теге һыйырҙы барып ҡарарға киттек. Йәйләүҙән әллә ни алыҫ та түгел, буралай һыйыр елене аҡтарылған көйө аунап ята... Нишләп мине алып барғандыр әсәй, әрләп булһа ла ҡалдыра алмағанмы әллә, оҙаҡ ҡына елененән субырлап ҡан ҡатыш һөт ағып ятҡан һыйырҙы онота алманым. Аҙаҡ, әсәйгә ял биреп һыйыр һауған саҡта ла, шул урындан үткәндә теге йән өшөткөс күренеш күҙ алдыма баҫа торғайны...\nТуйға әсәйем һыйыр әйтте. Иптәшем һыйырҙы барып алырға теләмәй, ә әсәй үҙе бер нисек тә алып килә алмай. Хәҙерге ише телефон юҡ, хат аша, һыйырыңды ал, минең бесән наҡыҫ, тип яҙа әсәй. Ә ирем, эй, ҡуйсәле, яңғыҙ ҡатындың яңғыҙ ғына һыйырын ҡалайтып алайым, бында һыйыр бар бит, һау шуны, ти ҙә ҡуя.\nҮҙ һыйырыңды һауып, ағын үҙең теләгәнсе тыныс күңел менән эшкәртеп ашау ине минең теләк. Юҡ, ҡәйнәм һөт эшенә ҡыҫылманы, ҡалай теләһәм, шулай һауҙым, шулай ҙа "килендең һыйыры, килен малы" тип өлөшләп телгә алыуҙарын теләнем.\nҠыҫҡаһы, инәлдем, ялбарҙым да... Тәки тыңлата алмағас, октябрҙең бер иртәһендә үҙ ғүмеремдә тәүге тапҡыр (һәм һуңғы булһын инде) ауылыма ҡайттым да киттем. Әсәй әрләй, кеше һыйыр алмаған өсөн талашамы, алйот һин, ти. Арттан килеүсе юҡ, ятам әсәйҙә иркәләп))) әрләнә-һүгелә)))\nБер нисә көндән "Беларус"ы арбаһына һыйырҙы һәм еңмешлегенән мең дәвүлен йылмайған мине тейәп, иптәшем кире Һәмән яғына һыпыртты.\nҮҙ малың үҙеңдеке инде. Йөҙө лә, үҙе лә, хатта эйәреп килгән быҙауы ла туғаның кеүек яҡын. Ҡыҙ бала яҙмышы ни ҙә, тана һыйыр яҙмышы ни... Ҡайҙа барыр, алда ниҙәр күререңде кем белһен...\nӘсәйем ҡырҡ йылға яҡын һауынсы булып эшләп хаҡлы ялға сыҡты, тип күп тапҡырҙар яҙғаным булды. Беҙҙең өсөн әсе силос еҫе хушбуй булды. Күндек. Колхоз баллары тигән һүҙҙәрҙе лә күтәрҙек. Урлап һөт эсәләр, тигәндәрендә лә шым ҡалдыҡ, сөнки хаҡ һүҙ. Эргәһендә йөрөгәс, әсәйҙең нисек тана-торпо өйрәткәндәренә лә шаһит була торғайным. Таяҡ тотоп мал туҡмай, әсе һүгенеп әрләй белмәне ул. Фермаға өйрәнсеккә йәштәр алып киләләр ҙә, иң оло һауынсы тип әсәйгә тәғәйенләйҙәр икән. "Кеше өйрәткәнсе, ун тана өйрәтәм мин лутсы", - ти торғайны.\nОлоғайған һыйырҙарҙы, йә ауырыу сыҡҡандарҙың янбашына ҙур итеп "О" хәрефе ҡуялар ҙа, ферма ҡапҡаһы янындағы бейек баҫҡысҡа артын терәгән машинаға тейәп ҡайҙалыр ебәрәләр ине. Бала саҡта белмәнем. Иҫ ултырғас ҡына ул малҡайҙар иткә киткәнен аңланым.\n"Һаҡмар исемле һыйырым булды. Шул тиклем аҡыллы, үҙе һөтлө. Оҙаҡ йылдар һауғас, ул - миңә, мин уға ныҡ эйәләшкәйнек. Ҡасан быҙауларын, ҡасан һыуалтырымды белдем. Иткә тип тамғалағандар. Йәл, әммә башҡа сара юҡ, мал олоғайҙы. Машинаға тейәгәс, Һаҡмар, риза бул, тинем. Күмәк малдар араһынан боролоп ҡына ҡарап ҡуйҙы Һаҡмарым..." Үрҙәге әсәй һөйләгәнде әллә күпме тапҡыр күҙ алдына килтереп тетрәнгән мин ул...\nҮҙем дә өсәр башлап һыйыр тейәткәнем булды. Өйрәнгән малыңды ҡыйын, әлбиттә, ебәреүе. Барса юғын үҙең ашап та бөтөү мөмкин түгел, аҡсаһы ла кәрәк. Малды йәлләргә ярамай тиҙәр, юҡ, булдыра алмайым.\nАты-юлы юҡ был Миңзәлең, нишләп бөгөн тота гилеп һыйыр хаҡында яҙып алды ла китте, тимәгеҙ берүк. Аңлатам хәҙер. Иртән тороп яңылыҡтар тыңлай башлаһаң, бер яҡшы хәбәр юҡ. Ҡайҙа үлтереш, ҡайҙа ҡыйралыш та сәнсеш тигәндәй. Бөгөнгө иртә Әбйәлилдәге һыйырҙарҙы атып, ботарлап китеүҙерҙәре менән шаңҡытты. Кемдеңдер күҙ терәп торған малы, туйҙырыусыһы еңел табыш эҙләгәндәргә ем булып ҡуйыуы аяныс. Алланан да, бәндәнән ҡурҡмаған, харам менән хәләлде бутаған әҙәм аҡтыҡтарының ҡыланышы башҡа һыймаҫлыҡ!\nМалдарын ҡарап алмауҙа хужаларҙы ғәйепләү ярамай, быйыл мал, услам ғына бесән йолҡоп ашауға зар булып, ер аяғы-ер башына китә. Бер төн эсендә аҡһыҙ ҡалған ғаиләнең ҡарылай сәйгә шәкәр болғап, әле кисә генә мөңрәп быҙауына тауыш биргән һәүкәштәренең һынын күҙ алдынан юя алмай тын ултырыуҙарын күҙ алдыма килтерәм дә, йөрәгем һыҙлап ҡуя...\nЭй, Хоҙайым, һөттән аҡ, һыуҙан саф булмаһам да, йәне сығып етер-етмәҫ малҡайҙарҙы йыртҡыстарса ҡыланып ботарлаған әҙәм аҡтыҡтарына Хаҡ тәғәлә лайыҡ яза яҙһана, тип теләйем...\nАуыл кешеһе өсөн һыйыр - оло байлыҡ. Һыйырһыҙ бер нисек тә үҙемде күҙ алдына килтермәйем. Түрбаш, һауыт-һаба мәхрүм аҡ булмаһа. Һыйыр һауып, күбекле һөттө соланға алып инеп ултыртһаҡ, өләсәй гел генә, көн дә килер хазина бит ул, ҡәҙерен белегеҙ, исраф итмәгеҙ аҡты, ти торғайны. Аҡҡа ҡара ҡоймайҙар тип, кәсәгә тәүҙә һөт ҡойоп, аҙаҡ өҫтөнә сәй бороуҙы хилаф күрҙе. Сәй яһауға кәсә теҙгән һайын ошо ҡағиҙәне иҫтә тотам. Һөткә һыу ҡушма, үҙең дә аңғармаҫтан һөт тип һыу эсерһең тигән һүҙе лә иҫтә...\nХаталы-маталы яҙған булһам, зинһар, кисерегеҙ, оҙаҡ яҙмай торғас, ҡул да хәрефтәрҙе тапмай. Ҡыҫҡаһы, унан-бынан "йолҡолған" һыйыр хаҡында хәтирәләр йыйылмаһы тамам. Һыйырға ҡасандыр бер генә тапҡыр булһа ла һыйынып ҡараған ҡатын-ҡыҙ минең кисерештәрҙе, моғайын, аңлар тип уйлайым...


Краснокама районы көслө дауылдан һуң төҙөкләндереү эштәрен тамамлай // Йәмғиәт | новости башинформ.рф\nКраснокама районы көслө дауылдан һуң төҙөкләндереү эштәрен тамамлай\n10:59, 24 сентября 2014 Йәмғиәт\nКраснокама районында төҙәтеү-тергеҙеү эштәре 98 процентҡа үтәлгән. 29 августа Башҡортостандың төньяҡ-көнбайышында үткән дауыл эҙемтәләрен бөтөрөү буйынса оператив штабтан хәбәр итеүҙәренсә, Янаҡтай ауылы үткән аҙнала уҡ ғәҙәти тормошҡа ҡайтты, ә Ҡарый ауылында һуңғы өс йортта ҡыйыҡ ябыу эштәре бара.\nЯңауыл районында әҙерлек 80 процент тәшкил итә. Бында яңынан 11 йорт һалына (уларҙың һигеҙендә стеналар күтәрелгән, дүртәүһендә – ҡыйыҡ). Яңауыл районында йәмғеһе 284 йортта ремонт эштәре бара, 228-ендә – ҡыйыҡ ябылған.\nТеги: көслө дауыл,төҙөкләндереү эштәре


УЙЛАМАЙ БАҪҠАН—ҠАЙҒЫҒА БАТҠАН\nМиллионлаған кешеләрҙең өмөттәрен селпәрәмә килтергән, төпһөҙ финанс көрсөгөнә терәгән «МММ», «Древпром»дың эре күләмле мутлыҡтары әле лә халыҡ хәтерендә. Финанс пирамидаларын ойоштороусылар язаға тарттырылды тарттырылыуын. Әммә дейеү башын сабып ташлап торған һайын, урынына яңыһы үҫеп торған шикелле тиҙ байығыуҙы маҡсат итеп ҡуйыусылар яңы проекттар уйлап табып тора.\nИнтернет селтәрендә «Древпром»дың ауаздаш ойошмалары халыҡҡа бөтә төр кредиттарын ябыуға ярҙам тәҡдим итеп, телефон һандары һәм компания сайтын күрһәтеп, смс-хәбәрҙәр ебәрә башланы.\nҮҙҙәрен инвестиция фонды һәм төрлө коммерция проекттары итеп танытып, мутлыҡ ҡылыусы компаниялар күбәйгәнлектән, хоҡуҡ һаҡлау органдары граждандарҙы уларҙың ауына эләгеүҙе киҫәтә һәм аҡсаны еңел генә арттырыу мөмкин түгеллеген иҫкәртә.\nАфераны ҡапыл ғына асыҡлау еңелдән түгел. Финанс пирамидаларының беренсе мөһим билдәһе—устав капиталының булмауы. Бөтә диведенттар яңы аҡса һалыусыларҙы йәлеп итеү иҫәбенән түләнә.\nМутлашыусыларҙың тоҙағына башлыса «аҡса еткерә алмаусылар» эләгә. Улар хатта үҙ «инвестицияларын»ан тиҙ генә ҙур процент алыу өсөн аҡсаны бурысҡа ла ала.\nИнтернет селтәре киң таралған заманда пирамида схемалары онлайн-зонаға күсә бара. Уларҙың үҙенсәлеге шунда: бындай проекттарҙы ойоштороусылар традицион акциялар йәки тауар урынына ҙур табыш килтерерлек виртуаль мөмкинлек тәҡдим итә. Ҡағиҙә булараҡ, аҡса һалыусы инеү иғәнәһен түләргә, шунан һуң унда яңы ағзалар йәлеп итергә тейеш. Һәр индерелгән иғәнә өҫтә торған инвесторҙарҙың килемен арттыра.\nНамыҫлы инвестицион компания баланстарын, финанс отчетын үҙ эсенә алған тулы эшмәкәрлектәре хаҡында отчет бирергә бурыслы. Әгәр бындай мәғлүмәт йәшерелә икән, компанияның рәсмилеге тураһында уйланырға урын бар.\nКүп осраҡта мутлыҡ ҡылыусылар схеманы ойоштороусыларҙың шәхси мәғлүмәттәрен йәшерә, даими эшләгән офистар асмай, дәүләт теркәүе үтмәй һәм ойошмаларының уставы булмай. Уларҙың PR-кампаниялары презентациялар уҙғара, листовкалар тарата, почта аша һәм электрон хаттар ебәрә. Башлыса алтын тауҙар вәғәҙә иткән мәғлүмәт ойошманың финанс хәле тураһындағы белешмәләр менән нығытылмай, ҙур килем алыуҙың юлдары күрһәтелмәй.\nШулай итеп, финанс пирамидаһының төп билдәләре: ярайһы ғына күләмдә аҡса һалыу зарур; ҙур проценттар вәғәҙә итеү һәм һалған аҡсаны тиҙ ҡайтарыу; түләүҙәрҙе алыу өсөн таныштарҙы йәлеп итеү, уларҙың да һеҙҙең кеүек аҡсаһын күбәйтеүгә һалыуы мотлаҡ; проект «ноу-хау» булараҡ тәҡдим ителә.\nӘгәр ҙә финанс пирамидаһы селтәренә эләгеп, үҙ аҡсағыҙҙы ҡайтарғығыҙ килһә, быны еңел генә эшләү мөмкин түгеллегенә әҙер булығыҙ. Аҡсағыҙҙы ҡайтарыуҙан баш тарталар икән, хоҡуҡ органдарына мөрәжәғәт итегеҙ.


УН ИКЕ БАЙРАМ, Иисус Христостың (8 Раббы байрамы) һәм Божья Матерҙың (4 Богородица байрамы) ерҙәге тормошо ваҡиғаларына арналған 12 иң мөһим (Пасха м‑н бер рәттән) православие байрамы. Дин хеҙмәте айырыуса тантаналығы м‑н айырыла; күсмәй торған (тәғәйен даталы) һәм күсә торған (датаһы Пасхаға бәйле) була. Изге тарих ваҡиғаларына бәйле У.и.б. түбәндәге тәртиптә урынлаша.\nПресвятая Богородица Раштыуаһы (21 сент.), риүәйәткә ярашлы, сабыйҙары тыуһа, уны Алла хеҙмәтенә бағышларға нәҙер әйткән өлкән йәштәге балалары булмаған ир м‑н ҡатындан Дева Марияның (Христостың әсәһе) донъяға килеүе хөрмәтенә.\nПресвятая Богородицаны ҡорамға индереү (4 дек.), 3 йәшлек Марияны Иерусалим ҡорамына индереү (тәрбиәгә бирелгән) хөрмәтенә.\nПресвятая Богородица Благовещениеһы (7 апр.), архангел Гавриилдың Назарет ҡ. Пресвятая Дева Марияның Иисус Христосты донъяға килтерәсәге т‑да изге хәбәр әйтеүе хөрмәтенә.\nХристос Раштыуаһы (7 ғин.), Христос тыуыу хөрмәтенә. Байрам алдынан Раштыуа (Филипп) ураҙаһы, сочельникта (байрам алдындағы көн) ҡәтғи ҡағиҙәле ураҙа тотола. Байрам ваҡытында ҡорамдарҙа тантаналы литургиялар башҡарыла. Раштыуанан һуң “святкалар” (Суҡындырыуға тиклем 12 көн) башлана.\nРаббы Сретениеһы (15 февр.), Аллаға бағышлар өсөн (40 көнлөк булғас та) ата‑әсәһе Иерусалим ҡорамына алып килгән сабый Христос м‑н праведник Симеондың осрашыуы (сретение).\nРаббы Крещениеһы (19 ғин.), Иоанн Предтеча пәйғәмбәрҙең Христосҡа Иордан й. суҡындырыу йолаһы үткәреүе хөрмәтенә; шулай уҡ Богоявление тип атала (сөнки суҡындырған мәлдә айырым асылыш күҙәтелә — Изге Троицаның бөтә йөҙҙәре бер юлы күренә). Был көндө сиркәүҙә һыу изгеләндерелә, ул диндарҙар тарафынан айырыуса изге тип ҡабул ителә (“бөйөк агиасма”), уны йыл буйы һаҡлайҙар, өй эсенә, әйберҙәргә бөркәләр, ауырыған ваҡытта эсәләр. Шулай уҡ тәбиғи һыу ятҡылыҡтарындағы һыу изгеләндерелә, шул сәбәпле кешеләр “Иорданға йөрөш” — шишмә, йылға, күл, алдан әҙерләнгән мәкеләргә — “иордандарға” тәре йөрөштәре башҡара; гонаһтарҙан таҙарыныр өсөн “иорданда” һыу инеү йолаһы бар.\nРаббы Преображениеһы (19 авг.), Илаһи тәбиғәтен уҡыусыларына күрһәтер өсөн Фавор тауында пәйҙә булған Христостың әүерелеше хөрмәтенә. Халыҡ традициялары б‑са, был көндө яңы уңыш емештәре, ш. иҫ. алмалар, изгеләнә, байрамдың “алма Спасы” тип аталыуы шуға бәйле.\nРаббының Иерусалимға инеүе, йәғни Ҡоба тал йәкшәмбеһе (Пасха алдындағы һуңғы йәкшәмбе), Христостың ғазаплы үлеме алдынан биш көн алда Иерусалимға килеүе һәм халыҡтың Уны пальма ботаҡтары м‑н сәләмләүе хөрмәтенә. Дини хеҙмәт ваҡытында йола б‑са ҡоба тал ботаҡтары изгеләндерелә һәм кешеләргә таратыла.\nРаббы Вознесениеһы (Пасханан һуң 40‑сы көнгә), терелгән Христостың Иерусалим эргәһендәге Елеон тауы битендә апостолдарҙың күҙ алдында күккә олғашыуы хөрмәтенә.\nТроица, йәки Илленсе көн (Пасханан һуң 50‑се көн), Христос терелгәндең 50‑се көнөндә апостолдарға Изге Рух инеүе һәм уларға христианлыҡты таратыу һәләте бирелеүе, ш. уҡ Изге Троица хөрмәтенә; ҡорамдарҙы һәм йорттарҙы сәскәләр, ҡайын ботаҡтары м‑н биҙәү йолаһы бар.\nПресвятая Богородица Успениеһы (28 авг.), Божья Матерҙың мәрхүмә булыуы хөрмәтенә, риүәйәттәргә ярашлы, Раббы уның йәнен фәрештәләр һәм изгеләр м‑н килеп, ҡабул итә, өс көндән Уны терелтә һәм күккә олғаштыра; апостолдарға Пресвятая Богородицаныңкүккә еткән шөһрәте мәғлүм ителә, ул Алла алдында барлыҡ кешеләр өсөн доға ҡылырға (яҡлаусы булырға) вәғәҙә бирә. Байрам алдынан Успение ураҙаһы тотола.\nРаббы Тәреһе Воздвижениеһы (27 сент.), 4 б. ваҡиғалар — христиандарҙы 300 йыл буйы эҙәрлекләү тамамланғандан һуң изге ҡоролмаларҙы тергеҙеү һәм Христос ҡаҙаҡланған тәрене изге батшабикә Еленаның (Рим императоры Бөйөк Константиндың әсәһе) бар халыҡ баш эйһен һәм табынһын өсөн ҡалҡытып ултыртыуы хөрмәтенә. Был көндө Христостың ғазаптары иҫтәлегенә ураҙа тотоу, ҡорамдарҙа тәрене алтарҙан алып ҡорам уртаһына сығарып ҡуйыу ҡарала.\nУ.и.б. хөрмәтенә монастырҙарҙы, православие ҡорамдарын һәм айырым өҫтәлдәрҙе изгеләндереү йолаһы бар. 1917 й. Өфө епархияһында 3 монастырь (Благовещение ҡатын‑ҡыҙҙар монастыры, Троица монастыры һәм Успение ир‑егеттәр монастыры) һәм 110‑дан ашыу ҡорам, ш. иҫ. Троица хөрмәтенә — 47, Вознесение — 19, Христос Раштыуаһы — 17, Успение һәм Тәре Воздвижениеһы хөрмәтенә — 7‑шәр ҡорам, изгеләндерелә. 2000 й. 154 ҡорам һәм доға ҡылыу йортонан 31 ҡорам, ш. иҫ. Троица хөрмәтенә — 10, Христос Раштыуаһы, Вознесение һәм Успение — 4‑әр, Преображение, Тәре Воздвижениеһы һәм Пресвятая Богородица Раштыуаһы хөрмәтенә — 2‑шәр, Богоявление, Ҡорамға индереү, Благовещение хөрмәтенә — 1‑әр ҡорам, изгеләндерелә.


Ә һеҙ икенсе яртығыҙҙың нимә яратҡанын беләһегеҙме?\n14 Декабрь 2019, 00:02\n“Утыҙ йыл буйы икмәктең өҫтөн ашағым килде, әммә иремә бирҙем. Яҡшы ҡатын булдым, ике ул бүләк иттем, йортто тәртиптә тоттом. Мин дә, моғайын, быға лайыҡтыр”, - тип уйлаған да, иренә икмәктең аҫҡы өлөшөн һуҙған.\nИр менән ҡатын татыулыҡта, мөхәббәттә йәшәгән. Бергә йәшәүҙәренә утыҙ йыл тулған көндө ҡатыны көндәгесә икмәк бешергән. Уны арҡырыһына ҡырҡҡан да, май һылап ғәҙәттәгесә өҫкө өлөшөн - иренә, аҫтын үҙенә алырға йыйынған. Һәм ярты юлда туҡтап ҡалған.\nИре ҡаласты оло ихтирам менән ҡулына алған да: “Ниндәй ҙур бүләк эшләнең һин миңә бөгөн! Мин бәләкәй саҡтан икмәктең аҫтын, көйгәнен яраттым. Тик һәр ваҡыт тәмле өлөшөнә һин күберәк лайыҡ, тип уйланым”, - тигән.


Һаулыҡ өсөн “дүрт аяҡлап”\nХалыҡты социаль хеҙмәтләндереү комплекслы үҙәге тарафынан 2017 йылда башланған “Сәләмәт хәрәкәт” проектында район буйынса 14 ауыл биләмәһенән 70 кеше шөғөлләнһә, бөгөн инде 225 кеше социаль хеҙмәткәрҙәр етәкселегендә ҡулдарына пар таяҡ алған.\nҮткән йомала “Йәшлек” паркында халыҡты социаль хеҙмәтләндереү комплекслы үҙәге ойоштороуында һәм муниципаль район хакимиәте булышлығы менән скандинав йөрөшө буйынса фестиваль үтте. Был сараға райондың Красноусол, Родина, Игенйылға, Ҡотлоғужа, Имәндәш һәм башҡа ауылдарынан скандинав йөрөшөн үҙ итеүселәр йыйылғайны. Улар йәш төркөмдәренә бүленеп ярышты. Иң өлкән ҡатнашыусыға 76 йәш ине.\nҠатын-ҡыҙҙар араһында I төркөмдә 1-се урынға Рәзилә Хәбибуллина, 2-сегә – Ирина Ғиззәтуллина, 3-сөгә Рәйсә Йомағолова, II төркөмдә 1-се урынға – Ирина Йәрмөхәмәтова, 2-сегә – Әминә Сәйфуллина, 3-сөгә Зоя Авдеева, III төркөмдә 1-сегә – Наилә Ғөбәйҙуллина, 2-сегә - Рәмилә Ибраһимова, 3-сөгә Земфира Мөлөкова, IV төркөмдә 1-сегә Елизавета Шведкова, 2-сегә Валентина Тельцова, 3-сөгә Фәүзиә Ҡотлогилдина һәм V төркөмдәге иң өлкән йүгереүсе Зәйтүнә Алтынбаева 1-се урынға лайыҡ булды. Ир-егеттәр араһында йәш төркөмдәре буйынса өсөнсөлә 1-се урын – Ғайса Кейекбаевҡа, 2-се Фаил Ғафаровҡа, дүртенсе төркөмдә 1-се Рәшид Мөхәмәтйәновҡа, 2-се Фәнил Дәүләтбаевҡа, 3-сө урын Ринат Булатовҡа бирелде. Халыҡты социаль хеҙмәтләндереү комплекслы үҙәге етәксеһе Розалия Рахманғолова был сарала ҡатнашыусыларҙың һәр береһенә дәртләндереү һүҙҙәре еткереп, Маҡтау ҡағыҙҙары һәм миҙалдар тапшырҙы.\nБәйгелә ҡатнашыусылар йүгереп килгәс, ойоштороусылар еңеүселәрҙе билдәләгәнсе башҡортса бейеү көйөнә дәртләнешеп бейеп тә алдылар. Бына бит саф һауала йөрөү һаулыҡты ла нығыта, кәйефте лә күтәрә, тиҫтерҙәре менән аралашыу үҙе ни тора! Ә кеше өсөн ошонан да ҡиммәт нимә бар?!\n- Тиҙлекте арттырырға кәрәк тип торам. Ҡулдарға, аяҡтарға, йөрәккә, тын юлдарына файҙалы, - ти Красноусолдан Фәнил Рәшит улы Дәүләтбаев.\n- Беҙ инде һәр көн тиерлек сәғәт 3-тә йөрөп киләбеҙ. Бер ергә йыйылышып һөйләшеп, “Боҙоҡ телефон”, “Йәшерәм яулығымды” кеүектөрлө уйындар ҙа уйнап алабыҙ, - ти Родина ауылынан Фәүзиә Ҡотлогилдина.\nШулай һәр ваҡыт алғы һыҙыҡта булып, йәшәү мәғәнәһен арттырып, һаулыҡ өсөн файҙалы шөғөлгә күберәк ваҡыт бүлергә кәрәктер. Киләсәктә был шөғөлдө үҙ итеүселәр һаны ла артыр, моғайын.


Башҡортостанда 14 йәшлек уҡыусы ҡыҙҙың үлем сәбәбе билдәле булды // Хәл-ваҡиғалар | новости башинформ.рф\n16:10, 28 декабря 2017 Хәл-ваҡиғалар\nБашҡортостанда 14 йәшлек уҡыусы ҡыҙҙың үлем сәбәбе билдәле булды Фото: «Башинформ» мәғлүмәт агентлығы\nТәфтишселәр республиканың Ҡырмыҫҡалы районы Ҡырмыҫҡалы ауылынан 14 йәшлек Полина Иванованың үлем сәбәбен асыҡланы. Рәсәй Тәфтиш комитетының Волга буйындағы транспорт өлкәһендә тәфтиш идаралығы мәғлүмәте буйынса, уҡыусы поезд аҫтында ҡалған. Әлеге мәлдә ошо осраҡ буйынса тикшереү алып барыла.\nЯҡынса мәғлүмәттәр буйынса, 28 декабрҙә төнгө сәғәт 3-тәр тирәһендә 3702-се йөк поезы машинисы тимер юлында бәлиғ булмаған ҡыҙҙың йәнһеҙ кәүҙәһен табып ала.\nӘлеге ваҡытта уҡыусыны үлемесле йәрәхәтләгән составты асыҡлайҙар.\n«Ваҡиға урынында тәфтиш-оператив төркөм эшләне. Фажиғә сәбәптәрен асыҡлауға йүнәлтелгән тикшереү саралары алып барыла», — тип хәбәр иттеләр ведомствонан.\nТәфтишселәр тимер юлы етәкселегенә поездар хәрәкәт иткәндә хәүефһеҙлек сараларын көсәйтеү һәм хәрәкәттәге составтарҙы видеорегистраторҙар менән йыһазландырыу тураһында тәҡдим әҙерләй.\nТикшереү һөҙөмтәләре буйынса процессуаль ҡарар ҡабул ителәсәк.\nТеги: Рәсәйҙең Тәфтиш комитеты, баланың үлеме, тимер юлы


Республиканың тыуған көнөнә арналған линейка!\nБыйыл бөтә Башҡортостан халҡы оло юбилей — Республикабыҙ ойошторолоуға 100 йыл тулыуҙы байрам итә.\nБынан теүәл 100 йыл элек 1919 йылдың 20 мартында Башҡортостандың Совет Автономияһы тураһында үҙәк Совет власының Башҡорт хөкүмәте менән килешеү төҙөлә. Килешеүгә Милләттәр халыҡ комиссары Иосиф Сталин, Башҡорт хөкүмәте рәйесе Мстистав Кулаев, Башҡорт өлкә Советы ағзаһы Муллайән Халиҡов, Башҡорт ғәскәрҙәре командующийы адъюданты Әбдрәшит Бикбаув ҡул ҡуя. Килешеүҙе Халыҡ комиссары советы рәйесе Владимир Ильич Ленин раҫлай.\nШул айҡанлы гимназиябыҙҙа төрлө саралар ойошторола. Һәм 20-се март көнө Республикабыҙҙың тыуған көнөнә арналған тантаналы линейка үтте. Был сараға мәртәбәле ҡунағыбыҙ, гимназиябыҙҙың 1988 йылғы сығарылыш уҡыусыһы, Бөтә Донъя башҡорттары Ҡоролтыйы рәйесе Ғайнуллин Данир Әхмәҙи улы ла саҡырылды.\nЛинейканы “Гәлсәр” хор ансамбле Рәсәй Федерацияһының һәм Башҡортостан Республикаһының гимндары менән башланы. Шулай уҡ 2019 йылда Башҡортостандың халыҡ шағиры, Салауат Юлаев исемендәге дәүләт премияһы лауреаты Мостай ағай Кәримовтың тыуыуына 100 йыл тула. Шағирҙың Ҡайын япрағы тураһындағы шиғырын уҡыусылар тасуирлап һөйләне. Сараны Әҙеһәм Исҡужин исемендәге ҡурайсылар ансамбле “Перовский” маршы менән тамамланы.


Өфөлә журналистарҙы тәбрикләү тантанаһы үтте | ГТРК «Башкортостан» — Новости Уфы и РБ\n15 января 2020 — 17:51 ГТРК «Башкортостан»\nБыл сара Рәсәй матбуғаты көнө уңайынан ойошторолдо. Маҡтау ҡағыҙҙарына уҙған йыл дауамында юғары һөнәри уңыштарға өлгәшкән иң яҡшы киң мәғлүмәт саралары вәкилдәре лайыҡ булды. Рәсәйҙең тәүге баҫмаһы “Ведомости” донъя күргәндән алып, әлеге көнгә тиклем гәзит–журналдар һаны ҡырҡа артып меңдән ашып китте. Телевидение, радио хәбәрселәре, ваҡытлы баҫмаларҙа эшләүселәрҙең барыһын да бер маҡсат берләштерә- дөрөҫ мәғлүмәт еткереү. Сарала уларҙың был йәһәттән башҡарға эше юғары баһаланды.


Каринэ Хәбирова кемдең ғүмерен ҡотҡарыр? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Сәләмәт булайыҡ » Каринэ Хәбирова кемдең ғүмерен ҡотҡарыр?\nКисә Башҡортостанда “Изге донор” тигән акция башланды. Уға республика етәксеһенең хәләл ефете Каринэ Хәбирова, Хөкүмәт вице-премьеры вазифаһын ваҡытлыса башҡарыусы Ленара Иванова, “Берҙәм Рәсәй” партияһының төбәк бүлексәһе башҡарма комитеты етәксеһе вазифаһын ваҡытлыса башҡарыусы Рөстәм Әхмәҙинуров һәм башҡалар ҡушылды.\nКаринэ Хәбирова ҡанды тәүгә генә бирмәүен белдерҙе.\nРеспублика ҡан биреү станцияһының баш табибы Рәмил Хәмитов әйтеүенсә, Башҡортостанда учреждениеның һигеҙ филиалы эшләй. Уларҙың етәүһе донорҙарҙы акция сиктәрендә ҡабул итәсәк. Был сара йыл буйы барасаҡ.\nАкцияла 18 йәше тулған граждандар ҡатнаша ала. Бының өсөн ҡан биреү станцияһына килергә һәм махсус талон алырға, уға штамп ҡуйҙырырға кәрәк. Һәм бер йыл эсендә 15 донация йыйыу зарур.\nТулған купонды Өфө ҡалаһы, Батыр урамы, 41/1 адресы буйынса алып килергә йәки уның сканын йә фотоһын rspk991@mail.ru электрон почтаһына ебәрергә. Тәүге 100 ҡатнашыусы бүләккә велосипед аласаҡ. Ә суперприз – Сочи ҡалаһына путевка.\nПаллиатив ярҙам беҙҙең ауылдарға ла килеп етерме? 21.02.2019 // Сәләмәт булайыҡ\nРәсәй Президенты Владимир Путин Федераль Йыйылышҡа Мөрәжәғәтнамәһендә паллиатив ярҙам тураһындағы...


Proclaiming the Word - Господь Иисус.Какой Он и что Он делает? | Outlines of Messages\nГосподь Иисус.Какой Он и что Он делает?\nФиладельфиялағы ғибәҙәтхана (сиркәү) Аллаһ өсөн башҡа ете сиркәүгә ҡарағанда ла күберәк хеҙмәт ҡылған\nАсыштарҙа. Ғибәҙәтхана үҙенең тәғәйенләнешенә тоғро ҡала. Ул Аллаһҡа яҡын була. Аллаһы уның гөнаһтары тураһында бер генә һүҙ менән дә ғәйепләмәй. Киләсәккә ауырлыҡтар фаразланмай кеүек. Аллаһы уның өсөн асыҡ тотҡан ишектән үтеп китә алыр микән киләсәктә?\nАллаһы Тәғәлә яҙыусы.\nАсыштарҙың 3,7-13 Ғайса Мәсих Үҙенең яҙмаларын алыусылар аңлай торған телле итеп күрһәтте.\n1. Ул изге (Асыштар 3,7)\nҒайса Мәсих кәмселекһеҙ, гөнаһһыҙ рухани. Уның холҡо камил. Изгелек - ул Аллаһтан бирелгән бик мөһим сифат. R16;\nИзге R17; Был Аллаһтан бирелгән иң мәшһүр титулдарҙың береһе.\nИшағыяла 43,15 Аллаһы иғлан итә (эшкәртә),\nR16; Мин хакимығыҙ, изгелек ҡылыусығыҙ, Йәһүҙиәне барлыҡҡа килтереүсе, һеҙҙең батшағыҙ. R17; Ғайсаның изге Алла икәнен белергә тейешбеҙ. Ул Изге R 11; Шуға ул гөнаһты үҙ итмәй. Динһеҙҙәр үҙҙәренең гөнаһ проблемаларын хәл итеүҙе Уға тапшырһындар. Ул Изге R11; Шуға ла дин тотоусылар ҙа изге булырға хаҡлы.\n2. Ул хаҡ (Асыштар 3,7).\nҒайса Мәсих барыһы өсөн дә бер үҙе. Ул R11; Уға тулыһынса ышанырға һәм таянырға була. Ул үҙен "хаҡ" тип атай. Оригинал телдә (анатенос) реаль, хаҡ, ысын тигәнде аңлата. Ғайса Мәсихтә беҙ ысынбарлыҡ табабыҙ. Уның тураһында фекер йөрөткәндә Абсолют хәҡиҡәт табабыҙ, Ғайса реаль. Хаҡ булыу - уның һәр һүҙе раҫ, ысын һәм Аллаһы һүҙе, уның вәғәҙәләре үтәләсәкте аңлата. Шуға ярлыҡаныуҙа беҙ Уға ышанырға һәм Уға таянырға тейешбеҙ.\nБеҙ динле кешеләр Ғайса Мәсихтең хаҡ икәнен аңларға тейешбеҙ. Ул беҙгә мөмкинселектәр тыуҙырһа, беҙ файҙалана алабыҙ, сөнки Ул шуны теләй.\n3. Унда Дауыт асҡысы (Асыштар 3,7).\nАсҡыс - ул хакимлыҡ. Ғайса Хужа R16;\nДауыт асҡысы R17; Дауыт асҡысы Ишағыя китабында иҫкә алына (Исайя 22,20-23).\nЕлиакимға Дауыт йортоноң асҡысын Езекия батша хакимлыҡ иткәнде тапшыралар. Был асҡыс Йәһүд батшаларының барлыҡ мөлкәт, хазинаһы һаҡланған Дауыт йортон асҡан. Елиаким Дауыт йортона инеп сығыусыларҙы күҙәткән. Батшанан һуң ул икенсе тикшереүсе кеше була R11; Батшаға инеп сығыусыларҙы тикшереүсе, ишек асыусы-ябыусы була.\n4. Ул уларҙы яратты (Асыш 3,9).\nҒайса Мәсих филадельфиялыларҙың ауыр хәлен аңланы. Ғайса Мәсих уларға иң юғары рәхәтлектәр, бәхеттәр теләне (Яхыя 16,27). Филадельфияла йәшәүселәр - Аллаһы һөйөүенең емеше ине. Динһеҙҙәр белһендәр, Ғайсаның үлеменең төп сәбәбе - һәләк булыусы гөнаһлыларға булған һөйөүе. Ул уларҙы ҡотолдорорға теләне, сөнки Ул уларҙы һөйә (Яхыя 3,16, рим. 5,8).


Кеше хоҡуҡтары — Башҡорт Википедияһы\nФранцияның почта маркалары, «Кеше хоҡуҡтары» 1900 йыл) һәм «Ҡатын-ҡыҙ хоҡуҡтары» тигән марка-пародия\nКеше хоҡуҡтары — шәхестең хоҡуҡи стаусы нигеҙҙәрен барлыҡҡа килтереүсе хоҡуҡтар.\nХоҡуҡи дәүләттәрҙең конституцион хоҡуҡтары нигеҙен тәшкил итә. Был хоҡуҡтарҙың аныҡ сағылышы һәм күләме төрлө дәүләттәрҙә, шлуай уҡ төрлө халыҡ-ара хоҡуҡи килешеүҙәрҙә айырылыуы мөмкин. Халыҡ-ара киңлектә уларҙы нығытып тороусы билдәле хоҡуҡи документ — БМО-ның Кеше хоҡуҡтарының дөйөм декларацияһы. ОБСЕ-ның ағза илдәрендә кеше хоҡуҡтары, төп азатлыҡ, демократия һәм ҡанундың өҫтөнлөгө тураһындағы мәсьәләләр халыҡ-ара әһәмиәткә эйә һәм ниндәйҙер дәүләттең эске эше генә булып тормай.\n1 Хоҡуҡ концепциялары сиктәрендә кеше хоҡуҡтары\n3 Тиң хоҡуҡлылыҡ — шәхестең хоҡуҡи статусының универсаль принцибы\n3.1 Ҡатын-ҡыҙ һәм ир-аттың тиң хоҡуҡлылығы\n4 Кеше һәм гражданиндың хоҡуҡтарын һәм азатлығын нығытыу һәм тәьмин итеүҙең демократик принциптары\n5 Кеше һәм гражданин хоҡуҡтары һәм азатлығы классификацияһы\nХоҡуҡ концепциялары сиктәрендә кеше хоҡуҡтары[үҙгәртергә | вики-тексты үҙгәртергә]\nКеше хоҡуҡтары теорияһы фәне тураһында һүҙ йөрөткәндә, хәҙерге юридик фәндең хоҡуҡтың төп нигеҙен тәшкил иткән концепцияларын нисек аңлауын төшөнөү кәрәк. Юриспруденцияның барлыҡ үҫеш тарихы — хоҡуҡты аңлауҙың төрлө типтарының ҡапма-ҡаршылығы тарихы ул. Йәғни социаль тормоштоң специфик күренеше булараҡ, хоҡуҡ асылын аңлауға төрлөсә ҡараш. Тап хоҡуҡ аңлатмаһының нигеҙенә һалынған асыл дөйөм хоҡуҡ теорияһы ҡоролошон билдәләй (хоҡуҡ аңлатмаһына аныҡ киң билдәләмә бирә), уның аша хоҡуҡ доктринаһы (йәғни позитив хоҡуҡ тураһында белем) һәм хоҡуҡ догмаһы (позитив хоҡуҡ тураһында юриспруденцтияла дөйөм ҡабул ителгән положениелар) булдырыуға йоғонто яһай, ижади һәм хоҡуҡты ҡулланыу эшмәкәрлегенә хоҡуҡ биреүгә һиҙелерлек тәьҫир итә. Проблеманы ниндәйҙер теоретик ҡараш күҙлегенән анализлауҙың билдәле методологияһы сиктәрендә тормошҡа ашырылып, хоҡуҡты аңлау тибы хоҡуҡ образын формалаштырыуҙың теоретик-методологик ҡарашты күҙаллай. Теорияла барлығы тиҫтә самаһы хоҡуҡты аңлау тибы бар. Позитивизм тибы социаль-философик фекерҙең айырым ағымы булараҡ, классик позитивизм методологияһына нигеҙләнгән. Уның асылы — берҙән-бер сығанаҡ тип аныҡ, тәжрибә һәм күҙәтеү юлы аша табылған эмпирик мәғлүмәттәрҙе генә таныу, метафизик (философик) һорауҙарҙы, шул иҫәптән асылды, күренештәр һәм процестар сәбәбен анализлауҙан баш тартыу. XIX быуатта социаль ысынбарлыҡты өйрәнеү мөмкинлектәренә яңы ҡараш алып килгән позитивизм юриспруденция өсөн ниндәйҙер өҫтөнлөклө булмай. Позитив хоҡуҡ, тәбиғи хоҡуҡ менән сағыштырғанда, Боронғо Грецияла сәйәси-хоҡуҡи фекер булараҡ барлыҡҡа килә (софистар, Аристотель һ. б.). Әммә Боронғо грек философтарының ғилемендә лә, Боронғо Римдең хоҡуҡи фекеренең иртә үҫеше стадияһында ла «позитив хоҡуҡ» термины ҡулланылмай. Ул Рим юриспруденцияһында Цицерон (беҙҙең эраға тиклем яҡынса 1-се быуат) осоронда барлыҡҡа килә һәм урта быуат юриспруденцияһында нығына. Шулай итеп, позитивистик философия өсөн төп урында торған «позитив» билдәләмәһе юриспруденцияның үҙендә барлыҡҡа килә, ә күптән түгел генә барлыҡҡа килгән позитив философиянан алынмай.\nОҙаҡ ваҡыт дауамында юриспруденция хоҡуҡи дуализм йүнәлешендә үҫешә. Унда теорияла ла, практикала ла хоҡуҡтың ике тибы таныла: кеше тәбиғәтенән, әйберҙәр тәбиғәтенән йәки ниндәйҙер йыһан тәртибенән сыҡҡан тәбиғи хоҡуҡ һәм дәүләт билдәләгән позитив хоҡуҡ. Көнбайыш Европала абсолют монархия урынлаштырылыу менән власҡа бары тик позитив хоҡуҡ, йәғни законға барып тоташҡан юридик фекер йүнәлеше өҫтөнлөклө була башлай. Хоҡуҡты власть тарафынан яҙылған, сәйәси-власть мәжбүрилеге менән тәьмин ителгән дөйөм мотлаҡ булған тәртип ҡағиҙәһе итеп аңлау легистик тигән атама ала (lex — закон, ҡанун һүҙенән). Ҡайһы берҙә бындай ҡарашты формаль-догматик тип атайҙар, сөнки нигеҙҙә барлыҡ хоҡуҡ теорияһын ул позитив хоҡуҡ догмаһы менән сикләй (йәғни ҡануниәтте яҙа, дөйөмләштерә, классификациялай, системалаштыра). Легизм тарихи яҡтан үҫешкәнерәк була, әммә позитив юриспруденцияла берҙән-бер йүнәлеш түгел. Ҡайһы бер ваҡытта тотош позитив юриспруденцияны «легизм» термины менән атап йөрөтәләр.\nПозитивизмдан айырмалы, тәбиғи-хоҡуҡи тип позитив хоҡуҡтың хоҡуҡи тәбиғәтен баһалау мөмкинлеге биргән идеаль нигеҙ критерийы булыуын күҙаллай. Инҡилаптар, донъя һуғыштары, тоталитаризмдың күтәрелеүе һәм ҡолауы менән билдәләнгән XX быуатта шундай идеаль, абстракт-теоретик критерий бығаса булмағанса көн үҙәгендә тора. Был хоҡуҡты аңлау идеялары һәм тәбиғи-хоҡуҡи ҡиммәттәр тыуыуға булышлыҡ итә. Хоҡуҡты аңлауҙың философик тибы нигеҙҙең һәм күренештең айырмалығы һәм сағыштырыу проблемаһынан тора. Философик тип хоҡуҡҡа философик ҡараштан айырыла. Ул хоҡуҡ асылын аңлауҙың айырым социаль күренеше һәм позитив хоҡуҡҡа ошо нигеҙ критерийынан баһалау булараҡ, хоҡуҡтың асылын аңлауға йүнәлеш ала.\nКеше хоҡуҡтары предметын билдәләүҙең ауырлығы шунда, улар (кеше хоҡуҡтары) бер яҡтан, кешелектең донъяуи тарихы үҫеше юлында барлыҡҡа килгән һәм хоҡуҡи система һәм дәүләт ошо нигеҙҙә торған объектив принциптарҙы үҙ эсенә алһа, икенсе яҡтан, кеше хоҡуҡтары — улар хоҡуҡтың хоҡуҡи мәғәнәһендә субъектҡа хас булған сифаттар. Йәғни икенсе мәғәнәлә кеше хоҡуҡтары шәхестең тыуғандан уҡ бирелгән һәм ул улар менән үҙ аллы идара иткән, һәр даим үҫтергән сифаттар комплексы.\nХоҡуҡ тураһында 1689 йылға инглиз документы\nКеше хоҡуҡтары концепцияһы хәҙерге аңлатмаһында Европала Яңырыу һәм Реформация эпохаһына барып тоташа. Был осорҙа Европа ғалимдары дини этиканың үҙенсәлекле донъяуи версияһын формалаштырырға тырыша. Шәхестең хоҡуҡ һәм азатлыҡ идеялары теге йәки был формала кешелек тарихының билдәле ваҡыты дауамында йәшәһә лә, улар кеше хоҡуҡтарының хәҙерге концепцияһы менән бигүк оҡшаш булмай. Тикшеренеүсе Дж. Доннели билдәләүенсә, боронғо донъяла «традицион йәмғиәттәр кеше хоҡуҡтарынан тулыһынса айырылған булһа ла, кешелек дәрәжәһен, именлеген һәм уңыш ҡаҙаныуын тәьмин итергә тырышҡан бурыстарҙың үҫешкән системаһына… ғәҙеллек концепцияларына, сәйәси легитимлыҡҡа һәм уның үҫешенә эйә була. Бындай институттар һәм тәжрибәләр был хоҡуҡтарҙың альтернативаһы булып тора». Кеше хоҡуҡтары тураһында концепция Көнбайышта барлыҡҡа килгән, тигән фекер башҡаларына ҡарағанда йышыраҡ осрай. Әммә башҡа, иртәрәк мәҙәниәттәр үҙҙәренең әхлаҡи-этик кодекстарына эйә булған, ләкин кеше хоҡуҡтары тигән билдәләмә булмаған. Ҡайһы бер тикшеренеүселәр «хоҡуҡ» атамаһы XV быуатҡа тиклем бер генә телдә лә осрамағанына инана.\nУрта быуаттарҙың азатлыҡ тураһындағы хартиялары, мәҫәлән, инглиздәрҙеңБөйөк иркенлек хартияһы кеүек, асылда кеше хоҡуҡтары тураһындағы документ булып тормай, ә дәүләттә билдәле бер хәл-торошто көйләү өсөн тәғәйенләнгән сикләнгән сәйәси һәм юридик килешеү формаһы һәм нигеҙе генә. Һуңынан был документтарҙың ҡайһы берҙәре, шул иҫәптән телгә алынған Хартия ла, кеше хоҡуҡтары тураһындағы хәҙерге заман бәхәстәренең иртә этаптарында иғтибарҙан ситтә ҡалмай. Бәғзе бер тикшеренеүселәр бындай хоҡуҡтар 1265 йылғы Калиш статутында өлөшләтә яҙылған була, тип иҫәпләй.\nКеше хоҡуҡтары тураһында беренсе Европа документы 1525 йылғы «Ун ике статья» — крәҫтиәндәрҙең үҙ хоҡуҡтары өсөн талаптарының бер өлөшөнән торған Германиялағы Крәҫтиәндәр һуғышы һәм Реформа манифесты булған тип иҫәпләнә. Документтың беренсе статьяһы М. Лютерҙың христиандар йәмғиәтенең доктринаны баһалау һәм үҙенә рухи етәксе һайлау тураһындағы трактатында сағылыш тапҡан идеялары менән ауаздаш. Ниндәйҙер дәрәжәлә үҙенең барлыҡҡа килеүе менән документ Реформа хәрәкәтенә бурыслы, тиергә мөмкин. Социаль һәм сәйәси талаптарҙын тыш, авторҙар выждан иреклегенә хоҡуҡ тураһында ла белдерә; был хоҡуҡ XVI быуатта, «кеше хоҡуҡтары» термины булмаған саҡта уҡ ҡыҙыу бәхәстәр үҙәгендә була.\nXVII быуат башында, баптист теологтары, шул иҫәптән Дж. Смит, Т. Хелвис, Р. Уильямс выждан азатлығын яҡлап трактаттар яҙа. Уларҙың идеяһы Дж. Мильтондың һәм Дж. Локктың дини түҙемлелек тураһындағы ҡарашына йоғонто яһай. Бынан тыш, ул ваҡыттағы Америка колонияларында — Род-Айлендта, Коннектикутта, Пенсильванияла — дин тотоу азатлығын яҡлау өсөн шарттар булдырыла, уларҙа төрлө дини аҙсылыҡтар һыйыныу таба. Бойондороҡоҙлоҡ тураһында декларация, АҠШ Конституцияһы, Американың Хоҡуҡтар тураһында билле һуңынан бындай традицияларҙы юридик яҡтан нығытып ҡуя. Атап үтелгән документтар шулай уҡ БМО-ның Кеше хоҡуҡтары тураһындағы дөйөм декларацияһына ла йоғонто яһай.\nТәү тапҡыр «кеше хоҡуҡтары» Францияла 1789 йылда ҡабул ителгән "Кеше һәм гражданин хоҡуҡтары декларацияһын"нда осрай. Шуға тиклем тыуғандан уҡ бирелгән хоҡуҡтар оҙайлы үҫеш юлы үтһә лә, ошо юлда инглиздәрҙең Иреклелектең бөйөк хартияһы (1215) һәм Хоҡуҡтар тураһында билле (1689), американдарҙың Хоҡуҡтар тураһында билле (1791) мөһим этап булып тора. XIX быуатта төрлө дәүләттәрҙә граждандар һәм сәйәси хоҡуҡтарҙың (азатлыҡ һәм тиңлек, шәхестең тейелгеһеҙлеге, милек хоҡуғы, һайлау хоҡуғы һ. б.) либераль тупланмаһы төрлөсә һәм, хәҙерге күҙлектән ҡарағанда, бик сикле була (милек һайлау цензы, сәйәси тыйыуҙар, ир-ат һәм ҡатын-ҡыҙҙарҙың тиң хоҡуҡлы булмауы, раса сикләүҙәре һ. б.). Кеше хоҡуҡтарына туранан-тура ҡағылған төп йәмғиәт-сәйәси проблема булып ҡоллоҡ мәсьәләһе тора; ҡайһы бер эшмәкәрҙр, мәҫәлән, британлы Уильям Уилберфорс уны бөтөрөргә тырышып ҡарай. 1807 йылда уҡ Британия империяһында ҡолдар менән сауҙа итеүҙе тыйыусы акт барлыҡҡа килә, ә 1833 йылда — ҡоллоҡтан баш тартыу тураһында акт. АҠШ-та төньяҡ штаттар 1777 йылдан 1804 йылға тиклем ҡоллоҡ институтын бөтөрә, әммә көньяҡ штаттар унан баш тартырға теләмәй. Ахырҙа был низағҡа һәм бәхәскә килтереп, ҡоллоҡто яңы территорияларға таратыуға сәбәп була, һөҙөмтәлә ил бүленеп, граждандар һуғышы башлана. Һуңынан АҠШ Конституцияһына төҙәтеүҙәр индерелә, улар ҡоллоҡто тыя, тулы хоҡуҡлы гражданлыҡ һәм ошо дәүләт территорияһында тыуған һәр кемгә тулы хоҡуҡтар тупланмаһын гарантиялай, шулай уҡ ҡара тәнле американдар ҙа тауыш биреү хоҡуғына эйә була.\nXX быуатта социалистик хәрәкәттәрҙең көслө йоғонтоһо аҫтында гражданлыҡ һәм сәйәси хоҡуҡтарға социаль-иҡтисади хоҡуҡтар (профсоюздарға берләшеү, хеҙмәткә, ялға, социаль ярҙам алыуға хоҡуҡ һ. б.) өҫтәлә.\n1922 йылда кеше хоҡуҡтары буйынса немец һәм француз лигалары инициативһы буйынса төрлө илдәрҙәге ике тиҫтә ойошма Кеше хоҡуҡтары өсөн халыҡ-ара федерация (FIDH) — донъяла кеше хоҡуҡтарын яҡлау буйынса беренсе халыҡ-ара ойошма төҙөй. Икенсе донъя һуғышы һәм тоталитар режимдың фажиғәле тәжрибәһе кеше һәм гражданин хоҡуҡтары институтын үҫтереүгә этәргес бирә. Бында алдынғы ролде халыҡ-ара хоҡуҡ ала.\n1948 йылдың 10 декабрендә БМО-ның Генераль ассамблеяһы 217 А резолюцияһы менән "Кеше хоҡуҡтарының дөйөм декларацияһы"н ҡабул итә:\nҺәр кеше һәм йәмғиәттең һәр органы ғәмәлдәге Декларацияны күҙ уңында тотоп, мәғрифәтселек һәм белем алыу аша ошо хоҡуҡтарҙы һәм азатлыҡтарҙы ихтирам итергә тырышырға, милли һәм халыҡ-ара прогрессив саралар аша Ойошманың ағза илдәре халыҡтары араһында ла, уларҙың юрисдикцияһында булған территориялар халыҡтары араһында ла уларҙы һөҙөмтәле таныу һәм тормошҡа ашырырға тырышыу аша барлыҡ халыҡтар һәм дәүләттәр үтәргә ынтылырға тейешле бурыс.\n— Кеше хоҡуҡтарының дөйөм декларацияһы, преамбула\n1950 йылдан алып, йыл һайын 10 декабрҙә Халыҡ-ара Кеше хоҡуҡтары көнө билдәләнә. Шулай уҡ 1950 йылда Европала Кеше хоҡуҡтарын һәм төп азатлыҡтарын яҡлау тураһында Европа конвенцияһына ҡул ҡуйыла. Уның кеше хоҡуҡтары өлкәһендәге башҡа халыҡ-ара договорҙарҙан айырмаһы: иғлан ителгән хоҡуҡтарҙы аныҡ яҡлау механизмы — Кеше хоҡуҡтары буйынса Европа суды ойоштороу була.\n1966 йылда БМО эгидаһы аҫтында «Гражданлыҡ һәм сәйәси хоҡуҡтар тураһында халыҡ-ара пакт» һәм «Иҡтисади, социаль һәм мәҙәни хоҡуҡтар тураһында халыҡ-ара пакт» ҡабул ителә. Ошо һәм артабанғы халыҡ-ара килешеүҙәр кеше һәм гражданин хоҡуҡтарының халыҡ-ара стандартын раҫлап, уларҙы тәьмин итеүҙе гарантиялай. Был хоҡуҡтар ҡатнашыусы дәүләттәрҙең конституцион ҡоролошонда ла сағылыш табырға тейеш була. Әммә бер хоҡуҡты индереү башҡа хоҡуҡтарҙы ҡыҫырға йәки кесерәтйтергә тейеш түгел.\nХалыҡ-ара стандартта һанап үтелгән хоҡуҡтарҙан тыш, һәр дәүләттә улар урындағы үҙенсәлектән сығып, яңы положениелар менән тулыландырыла. Мәҫәлән, Рәсәйҙә кеше һәм граждандың имен мөхиткә һәм мәғлүмәт алыуға хоҡуғы бар һ.б.\nТиң хоҡуҡлылыҡ — шәхестең хоҡуҡи статусының универсаль принцибы[үҙгәртергә | вики-тексты үҙгәртергә]\nКешеләрҙең тиңлек идеяһы тамырҙары менән быуаттар төпкөлөнә барып тоташа. Әммә теге йәки был билдә буйынса дискриминациялауҙы тыйыу өсөн йөҙәр йылдар кәрәк була.\n1789 йылдағы Кеше һәм гражданин хоҡуҡтары декларацияһындағы кеүек үк, Кеше хоҡуҡтарының дөйөм декларацияһында ла барлыҡ кешеләрҙең үҙ дәрәжәһе һәм хоҡуҡтарында азат һәм тиң булып тыуыуы иғлан ителә.\nШул уҡ ваҡытта өҫтәмә рәүештә,\nһәр кеше расаһына, тән төҫөнә, енесенә, теленә, диненә, сәйәси йәки башҡа инаныуҙарына, милли йәки социаль сығышына, милек, ҡатлам йәки башҡа хәленә ҡарамаҫтан, декаларацияла иғлан ителгән барлыҡ хоҡуҡтар һәм азатлыҡҡа эйә булырға тейеш, тип билдәләнә.\nБынан тыш, кеше йәшәгән ил йәки территория бойондороҡһоҙ, үҙидаралыҡһыҙ йәки үҙ мөстәҡиллеге эсендә ниндәйҙер сикләүҙә булыуға ҡарамаҫтан, сәйәси, хоҡуҡи йәки халыҡ-ара статус нигеҙендә лә бер ниндәй айырып ҡарау булырға тейеш түгел.\n— Кеше хоҡуҡтарының дөйөм декларацияһы\n— Кеше хоҡуҡтарының дөйөм декларацияһы, ст. 2\nҠатын-ҡыҙ һәм ир-аттың тиң хоҡуҡлылығы[үҙгәртергә | вики-тексты үҙгәртергә]\nБында ҡатын-ҡыҙ айырым иғтибар талап итә. Беренсе тапҡыр ир-ат һәм ҡатын-ҡыҙ хоҡуҡтарының тиңлеге тураһында мәсьәлә Бөйөк француз революцияһы идеологтары тарафынан хәл ителә башлай. 1791 йылда Ҡатын-ҡыҙҙар мәғарифы тураһында закон ҡабул ителә һәм уларға ниндәйҙер гражданлыҡ хоҡуҡтары бирелә. Әммә Термидориан реакцияһы йылдарында улар ҡыҫырыҡланып сығарыла. XIX быуат һуңында — XX быуат башында Германияла «өс К» теорияһы — Kinder, Küche, Kirche (балалар, аш-һыу бүлмәһе, сиркәү) тарала, ләкин бер үк ваҡытта йәмғиәт фекеренең башҡа йүнәлештәре лә үҫешә. 1847 йылда Бөйөк Британияла ҡатын-ҡыҙҙар өсөн 10 сәғәтлек эш көнө тураһында ҡанун ҡабул ителә һәм уларға уҡытыусы һөнәренә юл асыла. 1848 йылда АҠШ-та кейәүҙәге ҡатын-ҡыҙ милеккә хоҡуҡ ала, ә 1880 йылдан башлап — профсоюз ағзаһы булыу мөмкинлегенә эйә була. 1893 йылда Яңы Зеландия ҡатын-ҡыҙҙары беренсе тапҡыр һайлау хоҡуғы менән файҙалана.\nКеше һәм гражданиндың хоҡуҡтарын һәм азатлығын нығытыу һәм тәьмин итеүҙең демократик принциптары[үҙгәртергә | вики-тексты үҙгәртергә]\nДемократия һәм хоҡуҡи дәүләт билдәләмәһе ниндәйҙер кимәлдә кеше хоҡуҡтары һәм азатлығы менән дәүләт власы нисбәте аңлатмаһы менән бәйле. Һәр индивид билдәле дәрәжәлә азатлыҡҡа эйә. Әммә үҙ мәнфәғәттәрен тормошҡа ашырғанда ул башҡаларҙың да мәнфәғәтен иҫәпкә алырға тейеш. Индивидтың хоҡуҡ буйынса азатлығы ниндәйҙер кимәлдә сикләнеүе шуға ҡайтып ҡала ла инде.\nАзатлыҡ — индивидтың үҙ ҡылығын аңлы рәүештә һайлау һәләте һәм мөмкинлеге. Ул кешенең тышҡы шарттар һәм хәл-тороштан ниндәйҙер кимәлдә бойондороҡһоҙлоғон күҙаллай.\nХоҡуҡ — азат граждандарҙың бергә һыйышып йәшәүе хаҡына шәхестең азатлығының өлөшләтә сикләнеүе. Хоҡуҡ категорияһы өс төп төрҙә йәшәй: нигеҙ, тартып алып булмай торған хоҡуҡтар, ваҡытлыса тартып алып булмай торғандар һәм тулыһынса тартып алып булғандар.\nКеше һәм гражданин хоҡуҡтары һәм азатлығы классификацияһы[үҙгәртергә | вики-тексты үҙгәртергә]\nКеше хоҡуҡтары логотибы\nХоҡуҡи доктринала йәмғиәт мөнәсәбәттәрендә төп сағылыш өлкәһе буйынса кеше хоҡуҡтары ғәҙәттә шәхси, сәйәси, социаль-иҡтисади һәм мәҙәни хоҡуҡтарға бүленә, әмәмә ниндәйҙер кимәлдә был бүленеш тә шартлы ғына. Уларҙың ҡайһы берҙәре өсөн бары тик кеше хоҡуҡтары һәм гражданин хоҡуҡтары араһында ғына айырма бар. Кеше хоҡуҡтарын шулай уҡ шәхси-сәйәси; социаль-иҡтисади; мәҙәни-коллективҡа бүлергә мөмкин.\nШәхси[үҙгәртергә | вики-тексты үҙгәртергә]\nШәхси хоҡуҡтар һәр кемдең хоҡуғы булып тора. Бик йыш гражданин хоҡуҡтары тип аталыуға ҡармаҫтан, дәүләт гражданлығы менән турана-тура бәйле түгел, тыуғандан алып һәр кемгә, уның гражданлығына, енесенә, йәшенә, расаһына, этник йәки дини сығышына ҡарамаҫтан бирелгән хоҡуҡтар тип һанала. Кешенең ғүмерен, дәрәжәһен һәм азатлығын һаҡлау өсөн кәрәк. Шәхси хоҡуҡтарға:\nСудҡа тиклем яза биреүгә тыйыу;\nБер урындан икенсеһенә ирекле күсеп йөрөү, йәшәү урынын һайлау;\nМәжбүри эшләтеүгә тыйыу;\nМилек тейелгеһеҙлеге (ҡайһы бер хоҡуҡ белгестәре уны иҡтисади хоҡуҡтарға индерә; Францияла Бөйөк француз революцияһы ваҡытынан уҡ төп шәхси хоҡуҡ тип таныла);\nВыждан һәм дин тотоу азатлығы инә.\nСәйәси хоҡуҡтар һәм азатлыҡ шәхси, социаль, иҡтисади һәм башҡа хоҡуҡтарҙан ниндәйҙер дәүләттең гражданлығы менән бәйле булыуы менән айырыла. Граждандарҙың конституцион хоҡуҡтарының һәм азатлығының төп төркөмдәренең береһе булып тора, сөнки уларҙың илдең йәмғиәт һәм сәйәси тормошонда ҡатнашыуын билдәләй. Сәйәси хоҡуҡтарға:\nЗакон алдындағы тигеҙлек — ҡатламдар бүленеше юҡ;\nВыждан азатлығы — теләһә нинидәй инаныуға, шул иҫәптән үҙенә оҡшаған динде тотоу йәки бөтөнләй дин тотмау;\nҺүҙ һәм матбуғат азатлығы — цензура тыйыла;\nЙыйылыштар азатлығы: йылышытарҙы ябыҡ бинала йәки асыҡ һауала үткәреү хоҡуғы;\nСоюздар азатлығы — рөхсәт һорамайынса союздар ойоштороу хоҡуғы;\nМөрәжәғәттәр хоҡуғы инә.\nУлар шәхестең иҡтисади ҡәнәғәтләнеүен һәм шуның менән бәйле рухи ихтыяжын тәьмин иткән матди именлек етештереү һәм бүлеү өлкәһендәге мөмкинлектәре. Социаль-иҡтисади хоҡуҡтарға:\nХеҙмәт хоҡуҡтары (хеҙмәткә һәм хеҙмәт азатлығына хоҡуҡ);\nҒаиләне, әсәлекте, атайлыҡты һәм балалыҡты һаҡлауға хоҡуҡ;\nСоциаль тәьминәткә хоҡуҡ;\nСәләмәтлекте һаҡлауға һәм медицина ярҙамына хоҡуҡ;\nҺигеҙ сәғәтлек эш көнөнә, ғхәел хеҙмәт шарттарына, эш хаҡын эш күләменә ҡарап түләүгә һ. б. хоҡуҡ инә.\nСәнәғәт һәм сауҙа азатлығы;\nМилек һатып алыу һәм уны үҙең теләгәнсә файҙаланыу азатлығы;\nЕргә хужа булыу, уны файҙаланыу һәм уның менән эш итеү хоҡуғы.\nМәҙәни хоҡуҡтар шәхестең рухи үҫешен тәьмин итә. Уларға:\nТел азатлығы — туған телеңдә белем алыу һәм йыйылыштарға туған телеңдә аңлашыу хоҡуғы;\nБелем алыуға хоҡуҡ;\nФән һәм сәнғәт азатлығы (әҙәби, ғилми һәм башҡа ижад һәм белем биреү азатлығы);\nБелем биреү азатлығы инә.\nИмен мөхиткә хоҡуҡ;\nУрап алған мөхиттең торошо тураһында дөрөҫ мәғлүмәткә хоҡуҡ;\nЭкологик хоҡуҡ боҙоу һөҙөмтәһендә сәләмәтлеккә йәки милеккә килтерелгән зыянды ҡаплатыу хоҡуғы.\nКеше хоҡуҡтарының дөйөм декларацияһы (рус.)\nРФ Конституцияһы (рус.)\n↑ Документы универсального характера (рус.)\n↑ 4,0 4,1 Freeman 2002, pp. 15-17\n↑ Ст. 42 Конституция России 1993 года\nhttps://ba.wikipedia.org/w/index.php?title=Кеше_хоҡуҡтары&oldid=629841 ҡабул ителгән\nБыл бит һуңғы тапҡыр 06:37 29 октябрь 2016 үҙгәртелгән.


Урал (гәзит) — Башҡорт Википедияһы\nБашҡортостан Республикаһы Белорет районы һәм Белорет ҡалаһының ижтимағи-сәйәси гәзите\n«Урал» — Башҡортостан Республикаһы Белорет районы һәм Белорет ҡалаһының ижтимағи-сәйәси гәзите. 1922 йылдан башлап башҡорт телендә сыға, һуңғы йылдарҙа аҙнаға ике тапҡыр шишәмбе һәм йома көндәрендә нәшер ителә. Тиражы — 1211 дана (февраль 2020 йыл).\nБаҫманың ойоштороусылары: Башҡортостан Республикаһының Матбуғат һәм киң мәғлүмәт саралары агентлығы, «“Башҡортостан Республикаһы” нәшриәт йорто» дәүләт унитар предприятиеһы һәм «Урал» гәзите редакцияһы.\nГәзиттең дөйөм тарихы 1922 йылда Белорет ҡалаһында урыҫ телендә сыға башлаған «Южно‑Уральский рабочий», 1923–1928 йылдарҙа донъя күреп килгән «Гудок» һәм артабан «Белорецкий рабочий» гәзиттәренә барып тоташа.\n1931 йылдың октябренән «Ҡатай эшсеһе», 1932—1941 йылдарҙа — «Металл өсөн» исеме менән башҡорт телендә һәм бер үк ваҡытта 1937 йылға тиклем «Металлург» исеме менән урыҫ телендә нәшер ителә. 1933 йылдан башлап баҫмныңа башҡорт телендә «Күмер өсөн көрәш», «Удар баҫыуҙа» һәм «Удар төҙөлөш» тигән ҡушымталары сыға.\nБөйөк Ватан һуғышы менән бәйле 1941—1945 йылдарҙа гәзит сығыуҙан туҡтап тора.\n1945 йылдың авгусынан район баҫмаһы «Сталинсе» исеме менән, ә 1959 йылдан — урыҫ телендәге «Путь Ленина» гәзитенең тәржемә-дубляжы булараҡ «Ленин юлы» исеме донъя күрә.\n1962 йылдың майынан район һәм ҡала гәзитенең исеме «Урал»ға үҙгәртелә, һәм ул шул атама менән ике телдә 1988 йылға тиклем, артабан 1996—2000 йылдарҙа нәшер ителә һәм урыҫ телендәге үҙ аллы «Белорецкий рабочий» гәзите булып айырылып сыға.\n2015 йылда «Урал» гәзите Башҡортостандың тағы ла ете баҫмаһы иҫәбендә «социаль әһәмиәтле киң мәғлүмәт сараһы» исемлегенә инде — «Башинформ» мәғлүмәт агентлығы, 2015, 23 октябрь.\n↑ «Башинформ» мәғлүмәт агентлығы, 2015, 23 октябрь\n«Башҡортостан» төбәк интерактив энциклопедик порталы — «Урал», гәзит 2020 йылдың 16 февраль көнөндә архивланған. (Тикшерелеү көнө: 16 февраль 2020)\n«Урал» гәзитенең рәсми сайты\nВ Белорецке отметили юбилей газеты «Урал». Администрация муниципального района Белорецкий район Республики Башкортостан. Официальный сайт. 22 декабря 2017 года. (рус.)\nhttps://ba.wikipedia.org/w/index.php?title=Урал_(гәзит)&oldid=1058478 ҡабул ителгән\nБыл бит һуңғы тапҡыр 21:30 11 август 2021 үҙгәртелгән.


Материалы за Октябрь 2009 года » Страница 9 » Архив газеты "Йәшлек"\nТоҙаҡ Әҙәбиәт » Хикәйә\nРәзинә йоҡоһонан арып, йонсоп килеп уянды. Инде нисәнсе йыл ошо бер үк төш уның быуынын алып, ҡара тиргә төшөрөп, йөрәген дарһылдатып типтереп, кешелектән сығарып ҡуя. Ҡасан ҡотолор икән ул ошо төштәренән, ҡасан һиллектә генә баҫылып йәшәй башлар икән? Күптән оноторға ваҡыт бит инде, ни тиһәң дә, ун йылдан ашыу ғүмер үтеп киткән ул күңел тыныслығын юйҙырып, ҡобараһын осорған, йоҡоһоҙ ҡалдырған хәлгә. Юҡ, һәүетемсә генә йәшәргә ирек бирмәй, өнөндә лә, төшөндә лә артынан бер тотам да ҡалмай эйәреп тик йөрөгән һымаҡ йөҙҙәре сирылған, әрләшкән-һуҡранған апайҙар... Һуҡранырлыҡ та булды шул. Сөнки Рәзинә, бирәсәген бирә алмай, уларҙы ғына түгел, үҙен дә күпме интектереп, янған уттарға һалды. Инде муйынын элмәккә тығам тигәндә, ярай, ағаһы менән еңгәһе ярҙам ҡулын һуҙҙы.\nИке таныш ир осраша. Береһе хәсрәтле тауыш менән:\n– Әй, мин әйтәм, ваҡыттың үтеүе. Шул тиклем шәп аға бит. Яңы ғына өйләнгәйнем кеүек, бына улыма туғыҙ йәш булып киткән, – ти.\n– Бәй, был бик яҡшы ла һуң, – ти икенсеһе, – үҙеңә ярҙамсы булыр. Ниңә уның өсөн ҡайғыраһың?\n– Мәктәпкә бирергә онотҡанбыҙ бит...\nМайҙанға иң көслөләр Яңылыҡтар » Спорт\nСтәрлетамаҡ физик культура институты спорт комплексына республиканың иң көслө көрәшселәре йыйылды. Был милли көрәш буйынса турнирҙы БР Йәштәр сәйәсәте, спорт һәм туризм министрлығы, Стәрлетамаҡ ҡалаһы ҡала округы хакимиәте, БР Милли көрәш федерацияһы һәм Стәрлетамаҡ физик культура институты ойошторҙо.\nМилли көрәш Башҡортостанда киң билдәле. Бындай ярыштар төрлө тамашасыны йыя. Батырҙар алышы берәүҙе лә битараф ҡалдырмай. Көрәш шуныһы менән дә ҡыҙыҡ: уның элементтары самбо кеүек башҡа ярыштарҙа ла ҡулланыла. Донъя, Европа, ил беренселектәренең даими уҙғарылғанын иҫәпкә алһаҡ, билбаулы көрәштең киләсәге ышаныслы.


Песня «Кемдер - ул мин» исполнителя Гайсар Миндигулов. Скачать или слушать онлайн\nПесня «Кемдер - ул мин»\nҺин минең хаҡта оноттоңмы,\nИнде башканы таптыңдамы?\nӘ минең күңел бары тик һиндә генә.\nОнотоп булмай куҙҙәреңде,\nҺыуытып булмай хистәремде,\nЙөрәгем яна һаман да һин тип кенә.\nКемдер яңғыҙы йондоҙҙар һанай,\nКемдер тик һине онота алмай,\nКемдер ныҡ һағына,\nКемдер ныҡ юҡһына,\nКем булһын ул мин,\nЙәнем, ул бит мин, ул мин.\nҢиңә бер түгел юлдарыбыҙ,\nҢиңә ай(ы)рылды ҡулдарыбыҙ?\nҺинән башҡа йәм таба алмайым мин.\nБулмаһаң да һин яндарымда,\nҠалдың мәңгегә уйҙарымда,\nМин дә һагындым тип һин дә сыҡ ҡаршыма.


Сәхнәгә арналған ғүмер » «Йәшлек» гәзите\nГазета "Йәшлек" » Мәҙәниәт һәм сәнғәт » Сәхнәгә арналған ғүмер\n07.03.2018 Сәхнәгә арналған ғүмер\nҠуйған маҡсаттарынан дүнмәйенсә, гелән алға барыуҙарын дауам итә улар. Ҡатын-ҡыҙҙарыбыҙҙың байрамын билдәләргә әҙерләнгәндә айырыуса гүзәл заттарыбыҙҙың фиҙакәрлеген, ҡаҙаныштарын телгә алғы килә. СССР-ҙың халыҡ артистары тигән маҡтаулы исемдәргә лайыҡ булған Зәйтүнә Бикбулатованың, Гөлли Мөбәрәкованың тормош юлы гел генә шыма булмаған бит. Бөгөнгө быуын өсөн улар – хеҙмәткә, һайлаған һөнәрҙәренә тоғролоҡ һаҡлаусыларҙың асыҡ кәүҙәләнеше. Сөнки улар башҡорт милли сәнғәтен театрҙа ғына түгел, кинола ла күрһәтергә өлгәштеләр. Заманында СССР тип аталған ҙур ил башҡорт халҡы менән ошо күркәм заттарыбыҙ уйнаған фильмдар аша танышты бит әле. Заман үҙгәрә, хәҙер беҙҙең киноматографтарыбыҙ ҙа, кино сценарий яҙыусыларыбыҙ ҙа етерлек. Башҡортостандың егет-ҡыҙҙары төшөргән фильмдарҙы Рәсәйҙә генә түгел, сит илдәрҙә лә ҡарайҙар. Үткәндәр менән нимә бәйләй һуң беҙҙе? Ҡайһы осор ижадсыларын алмайыҡ, һәр береһенең һөнәренә тоғролоғон күрербеҙ. Милләткә хеҙмәт итеүҙәре, милләтте һөйөүҙәре менән бүтәндәрҙең күңел усағын дөрләтә алған шәхестәребеҙ менән нисек ғорурланмайһың ти инде?! Тап шундай әһелдәр, шундай оҫталар тураһында һөйләй, тап шундайҙар менән таныштыра ла тыңлаусыларҙы "Сәхнәгә арналған ғүмер" тапшырыуы. Төрлө быуын вәкилдәре, төрлө яҙмыштар менән осрашабыҙ беҙ был проектта. Башҡортостандың халыҡ артисы Таңсулпан Бабичева менән әңгәмә шулай уҡ онотолмаҫ тәьҫир ҡалдырҙы. Заманында театрҙа төп ролдәрҙе башҡарған, киноларҙа төшкән актрисаның педагог эшмәкәрлеген һайлауы шулай уҡ иғтибарға лайыҡ күренеш. Уның уҡыусылары хәҙер бөтә Рәсәй буйлап таралған, тип әйтә алабыҙ. Хәҙер инде уны "Бабич" кинофильмы сценарийын яҙған авторҙарҙың береһе булараҡ та йыш телгә алабыҙ. Бабич рухын фильм аша ҡабаттан терелтеүҙә үҙ өлөшөн индергән Т. Бабичеваның тормош юлы фәһемле. Уның шәкерттәре – элек электән Бабич шиғырҙарын яттан һөйләгән оҫталар. Халыҡ рухы сәнғәттә сағыла. Ошо рухты һүндермәй һаҡлаусылар бар һәм буласаҡ. Танылған артистарыбыҙ Зәйтүнә Ғәзизова, Миңзәлә Хәйруллина, Сара Буранбаева, Зифа Дәүләтбаева һәм башҡа бик күптәр "Сәхнәгә арналған ғүмер" тапшырыуында күңел серҙәре менән ихлас бүлеште.\nҒәҙәттә, ҙур кәүҙәле артистарҙы күҙ уңында тотоп, ул тотош сәхнәне тултырҙы, тип әйтәләр. Ә бәләкәй сибек кенә кәүҙәле оҫтаның сәхнәне тултыра алғанын беләһегеҙме? Бына шундай талант эйәләренең береһе – Башҡортостандың халыҡ артисы Миңниса Бакирова. Һөнәрҙәштәре был сағыу актриса тураһында: "Миңниса Бакирова – залды тотошлайы менән үҙенә ҡарата белгән сәхнә оҫтаһы. Уның һәр бер өнө, һәр әйткән һүҙе иң артта ултырған тамашасыға ла барып етә", – тиҙәр. Уның да тормош юлы үҙенсәлекле. Эш башлаған тәүге йылдарында театр талаптарына, ҡалыптарына ярап бөтмәгәнлектән, режиссерҙарҙың да мөнәсәбәте уға төрлөсә була. Бөгөн иһә ошо бәләкәй буйлы актриса Стәрлетамаҡ театрында йөҙөп йөрөп эшләгән һәм сәхнәне күтәрә белгән оҫталарҙың береһе булып иҫәпләнә. Йәш быуын артистары уны, үҙҙәренең остазы, тип атай.\nҒаиләләре менән ғүмерҙәрен театрға арнағандар күпме! Һәр ғаиләнең ярған үҙ юлы, үҙе һалған сағыу төҫө бар. Стәрлетамаҡ филармонияһының "Ашҡаҙар" башҡорт эстрада-фольклор төркөмөндә эшләгән Райхана һәм Миңлеғәле Хәсәновтар быға асыҡ миҫал. Әйткәндәй, оҫта бейеүсе һәм ҡурайсы Хәсәновтар үҙҙәренең юбилей кисәләрен үткәрергә әҙерләнеп йөрөй. "Сәхнәгә арналған ғүмер" тапшырыуының сираттағы сығарылышы уларҙың тормош юлына арналасаҡ. Алда пландар ҙур. "Бейеүҙәре минең асылым" тип белдерә Башҡортостандың халыҡ артисы Дамира Амангилдина. Уның менән дә бейеү серҙәре тураһында һөйләшербеҙ әле. "Сәхнәгә арналған ғүмер" тапшырыуының сираттағы сығарылышын 3 мартта эфирға тәҡдим итәсәкбеҙ.


Материалы за Февраль 2014 года » "Урал" гәзите\n25-02-2014, 14:44 / Сәйәсәт\nҮткән аҙнала хакимиәт район-ҡала башҡорттары ҡоролтайы Башҡарма комитетының 2013 йылға йомғаҡ яһау ултырышы булып үтте. Беҙҙең район-ҡала мәктәптәрендә башҡорт теле дәрестәренең нисек уҡытылыуы, күпме сәғәт бирелеүе ҡоролтай ултырышының тѳп темаһы булды. Башҡорт милли мәҙәниәтен үҫтереү һәм милли матбуғатҡа яҙылыу, Ағинәйҙәр ҡороноң эше буйынса сығыштар тыңланды....\n25-02-2014, 14:42 / Мәғариф\nҮткән аҙнала ҡаланың 14-се гимназияһында ѳс кѳн буйына “Йыл уҡытыусыһы – 2014” конкурсы барҙы. Үҙеңдең көсөңдө һынау, белемеңде үҫтереү, тәжрибә менән уртаҡлашыу өсөн яҡшы майҙан булған һәм ижади һәләтеңде күрһәтеү мөмкинлеге лә биргән ярышта ҡала-райондың 17 педагогы ҡатнашты. Конкурс ѳс этаптан торҙо. Беренсе кѳндә конкурсанттар ҡала мәктәптәрендә асыҡ дәрестәр һәм класс сәғәттәре күрһәтте. Икенсе кѳндә “Методик берекмә”лә уҡытыусылар тәжрибәләре менән уртаҡлашты. Ѳсѳнсѳ этапҡа тәүге ике кѳндѳң һѳҙѳмтәләре буйынса иң кѳслѳ 6 педагог үтте һәм улар “Оҫталыҡ дәресе” күрһәтте....\n20-02-2014, 13:59 / ---\n25 йыл почта тарата\nҺуңғы йылдарҙа почтальон һѳнәренең бәҫе тѳшѳп, абруйы кәмеп киткәндәй булһа ла, үҙ һѳнәренә тоғро булған, эшен намыҫ менән башҡарған почтальоныбыҙ ҙа бар әле арабыҙҙа. Асы почта бүлегенең почтальоны Нәзиә Ишмырҙа ҡыҙы Шәмиғолова шундайҙарҙың береһе. Ғүмеренең 25 йылын ошо эшкә арнаған почтальон был һѳнәрҙең бар нескәлеген белеп бѳткән. Үҙенә ниндәй яуаплылыҡ ятҡанын да яҡшы аңлай ул....


Дуҫлыҡ һәм берҙәмлек тантана итте\n14 Июнь 2019, 11:25\nРәсәй көнөнә арналған барлыҡ байрам сараларында милләттәр татыулығына дан йырланды.\nРеспубликабыҙ Рәсәй көнөн киң ҡолас менән билдәләне. Ошо уҡ көндө Салауат Юлаевтың тыуыуына – 265, Өфө ҡалаһына нигеҙ һалыныуға 445 йыл тулыу айҡанлы төрлө сараларҙың уҙыуы байрамға мәртәбә өҫтәне.\nБашҡортостан Башлығы вазифаһын ваҡытлыса башҡарыусы Радий Хәбиров, Дәүләт Думаһы депутаттары, республика Хөкүмәте, Өфө ҡалаһы хакимиәте ағзалары байрам сараларын 1967 йылда башҡорт халҡының Рәсәйгә ҡушылыуына 400 йыл тулыу айҡанлы асылған һәм бөгөн халыҡтар дуҫлығы символына әүерелгән Дуҫлыҡ монументына, милли батырыбыҙ Салауат Юлаев һәйкәленә сәскә һалыуҙан башланы.\nЯнғын һүндереүселәр сафҡа теҙелде\nАртабан тантаналар баш ҡалалағы В.И. Ленин исемендәге майҙанда дауам итте. Унда Ғәҙәттән тыш хәлдәр министрлығының Өфө ҡалаһындағы 22-се янғын һүндереү отряды барлыҡҡа килеүгә 25 йыл тулыуға арналған байрам уҙҙы. Янғын һүндереү хеҙмәткәрҙәре, техникаһы ҡатнашлығында ҙур парад булды. Унда 600-ҙән ашыу янғын һүндереүсе, 50-нән ашыу махсус техника ҡатнашты.\n– Һеҙҙең ҡыйыулығығыҙ, профессионаллегегеҙ арҡаһында беҙ үҙебеҙҙе ышаныслы, яҡлаулы итеп тоябыҙ. Ауыр һәм хәүефле хеҙмәтегеҙҙә һәр саҡ уңыш юлдаш булһын, – тине Радий Хәбиров, тантаналы сарала янғын һүндереүселәрҙе тәбрикләп, һәм Өфө халҡын, ҡунаҡтарҙы байрам менән ҡотланы. Артабан республика етәксеһе майҙандағы күргәҙмәләрҙе ҡараны, халыҡ менән аралашты.\nТыуған көнөң менән, баш ҡалам!\nБаш ҡалала Рәсәй көнөнә һәм Өфө ҡәлғәһенә нигеҙ һалыныуға 445 йыл тулыуға арналған байрам киң билдәләнде һәм иҫтә ҡалырлыҡ ваҡиғаларға бай булды.\nШуларҙың береһе – В.И. Ленин исемендәге майҙанда Сәғәт-фонтан асылыуы. Тантанала Өфө ҡалаһы хакимиәте башлығы Өлфәт Мостафин да ҡатнашты. Фонтан бик үҙенсәлекле: ул сәғәт формаһында эшләнгән һәм ваҡытты белгертеп, курант һуға. Тағы ла бер шатлыҡлы ваҡиға: “Мираҫ” йыр һәм бейеү фольклор ансамбле коллективы ҙур ҡыуаныс кисерҙе – уларға “HIGER” маркалы өр-яңы автобус асҡысы тапшырылды. Республика етәксеһе Радий Хәбиров автобусты ҡарап, ундағы шарттар менән танышты, артистарға ижади уңыштар теләне.\n– Автобусыбыҙ иҫке ине. Ошондай ҙур бүләк өсөн республика етәкселегенә, Өфө ҡалаһы хакимиәтенә рәхмәт. 55 кешегә тәғәйенләнгән бик уңайлы автобуста хәҙер рәхәтләнеп гастролдәргә сығасаҡбыҙ, – ти “мираҫ”тар ҡыуанып. Әйткәндәй, йәй ансамбль Сибай, Әбйәлил яҡтарына һәм алыҫ Ҡырым Республикаһына гастролгә сығырға йыйына. Яңы транспорт уларҙың юл мәшәҡәттәрен күпкә еңеләйтәсәк.\nӨфөнөң Рус дәүләт драма театры алдында балалар республикала бер ғаилә булып йәшәгән төрлө милләт вәкилдәренең йолаларын күрһәтте, йырланы, бейене. Шулай уҡ бында бәләкәйҙәр өсөн һабантуй ҙа ойошторолдо. Ҡаланың сәнғәт оҫталары бай йөкмәткеле концерт ҡуйҙы.\n“Евразия йөрәге” – беҙҙә!\nМилли кейем байрамы менән башланған “Евразия йөрәге” халыҡ-ара сәнғәт фестивале кискеһен “Торатау” конгресс-холы янындағы амфитеатрҙа сағыу концерт менән дауам итте. Билдәле булыуынса, сара быйыл “Мәҙәниәт” милли проектына ярашлы уҙа.\nМилли кейем парадына килгәндә, унда былтыр 1200-гә яҡын кеше ҡатнашҡан. Быйыл иһә был күрһәткес күпкә юғары. Ойоштороусылар әйтеүенсә, теркәлгән коллективтарҙағы кеше һаны ғына 2700 самаһы булған!\nМилли кейем байрамының бихисап милләт вәкилдәренән торған ҙур колоннаһы Мәжит Ғафури исемендәге Башҡорт дәүләт академия драма театрынан Зәки Вәлиди урамы буйлап “Торатау” конгресс-холына тиклем үтеп, “Ватан” этнопаркына төштө. Парадҡа республиканың район-ҡалаларынан ғына түгел, Мәскәүҙән, Ырымбур өлкәһенән, Пермь крайынан, Ханты-Манси автономиялы округынан да килгәйнеләр.\nБашҡорт, рус, татар, немец, сыуаш, латыш, украин, мордва, керәшен, удмурт, мари, белорус, ғәрәп, тажик һәм башҡа халыҡтар үҙенең милли кейемендә ғорур баҫып үтте, уларға Конго, Колумбия, Вьетнам, Ҡытай, Төркиә, Үзбәкстан, Ҡырғыҙстан һ.б. илдәрҙең студенттары ла ҡушылды. Күптәр – “Берҙәмлек” халыҡ-ара милли мәҙәниәттәр фестивале ҡатнашыусылары. Парадтың иң кесе ҡатнашыусыһы Эльдан Залаловҡа — йәш тә ете ай, иң өлкәне Салауат Рәсүлев 80 йәшен билдәләй.\n“Ватан” этнопаркында иһә “Евразия йөрәге” программаһын төрлө коллективтар ҡатнашлығында сағыу фестиваль-марафон, “Этно-төн” дауам итте.\nКиске сәғәт 7-лә Санкт-Петербургтың “Ингервала” төркөмө һәм Надежда Бабкина етәкселегендәге “Рәсәй йырҙары” фестиваль-марафоны ҡатнашыусылары сығыш яһаны. Башҡортостанды “Рәсәй йырҙары” фестивалендә “Арғымаҡ” этно-рок төркөмө, “Мираҫ” йыр һәм бейеү фольклор ансамбле күрһәтте, Өфөлә ҡатнашыусыларға Zainetdin проекты ла ҡушылды. Программаның икенсе өлөшөндә “Би-2” төркөмө сыҡты, уның сығышы байрам фейерверкы менән тамамланды. Әйткәндәй, “Евразия йөрәге” тағы ике көн дауам итәсәк. Кисә өфөлөләр һәм баш ҡала ҡунаҡтары “Симфоник төн”дә булды. Бөгөн билдәле артистар ҡатнашлығында ҙур концерт көтөлә. 15 июндә – ябылыу тантанаһы.\nРәсәй көнөнә арналған барлыҡ байрам сараларында милләттәр дуҫлығына дан йырланды. Көндөң шундай матур тороуы, гүйә, тәбиғәттең дә халыҡтар дуҫлығына ҡыуаныуын сағылдыра ине.


Бөгөн Өфөлә “Ҡатын-ҡыҙҙар диалогы. Сикһеҙ мәрхәмәтлеклек” форумы үтә - GTRK.TV — Новости Уфы и РБ\nБөгөн Өфөлә “Ҡатын-ҡыҙҙар диалогы. Сикһеҙ мәрхәмәтлеклек” форумы үтә.\nМәртәбәле сарынң Өфөлә үтеүе осраҡлы түгел. Республикала тәүгеләрҙән хәйриә эшмәкәрлеге тураһында закон ҡабул ителде, беҙҙә 300-ҙән ашыу хәйриә ойошмаһы эшләй, һәм Өфө 2018 йылға билдәләнгән Евразия ҡатын-ҡыҙҙар форумын үҙенә саҡыра. Донъяны матурлыҡ ҡотҡарыр,матурлыҡты иһә изге эштәр дәлилләй. Сикһеҙ хәйриә эшмәкәрлеге өлкәһендә тәжрибә уртаҡлашырға йыйылған ҡатын-ҡыҙҙар ошо фекергә баҫым яһай. Рәсәйҙә бөгөн 7 мең хәйриә фонды, 15 ойошма, 2 миллион ярым ирекмән бар. Федерация советы рәйесе урынбаҫары Галина Карелова фекеренсә хәйриә эшмәкәрлеге дәүләт ярҙамына иҫәп тота ала, ошо йүнәлештәге проекттар гранттар менән бүләклән. Шул уҡ ваҡытта хәйриә эшмәкәрлегенә ышыҡланып үҙ мәнфәғәттәрен хәстәрләгән мутлашыусылар ҙа юҡ түгел. Шуға ла хәйриә фондтары эшен законлы нигеҙгә раҫлар документтар мотлаҡ. Республика башлығы Рөстәм Хәмитов хәйриә эшмәкәрлеге тирәләй интеллектуаль хоҡуҡи даирә булдырыу зарурлығын һыҙыҡ өҫтөнә алды. Хәйриә эшмәкәрлегенең йомшаҡ әммә ышаныслы ҡатын-ҡыҙ ҡулында булыуы ла осраҡлы түгел. Был эш батырлыҡты талап итә. Балалары именлеге хаҡына ил киләсәген хәстәрләп ҡатын-ҡыҙ, тимәк, әсә, йәмғиәт, дәүләт һәм бизнесты берләштерә лә ала. Форумда ҡатнашыусылар гуманитар бәйләнештәрҙе һәм хәйриә эшмәкәрлеген халыҡ-ара кимәлдә киңәйтеп изгелеккә ысынлап та сиктәр юҡлығын раҫлай.\n17 ноября Иртә ҡыш саңғысыларға хуш килде


Кумертауҙа почтальонға һөжүм иткәндәр - GTRK.TV — Новости Уфы и РБ\nПенсия таратып йөрөүсе ҡатынға күп ҡатлы йорттоң подьезында билдәһеҙ кеше күҙ йәше сығарыусы газ һибеп сумкаһын тартып ала.Буш сумканы полиция хеҙмәткәрҙәре күрше йорт ихатаһында таба. Тиҙҙән енәйәтсе лә ҡулға алына. 38 йәшлек ир ғәйебен таныған. Яҡынса мәғлүмәттәр буйынса, почтальон уның атаһына пенсия килтергән булған. Ир урланған аҡсаның бер өлөшөн тотоноп өлгәргән булған. Почтальонға һөжүм итеү һәм аҡса урлау эше буйынса енәйәт эше ҡуҙғатылған.\n08 декабря Байрам өҫтәле күпмегә төшәсәк\n10 декабря Башҡортостанда законһыҙ һунар итеү осраҡтарын асыҡлау буйынса рейдтар үтә


Ҡала-яны электричкалары үҙ маршруттары буйынса хәрәкәт итеүен дауам итәсәк\nБыл турала республиканың Транспорт һәм юл хужалығы буйынса дәүләт комитетында белдерҙеләр.\nБыға тиклем киң мәғлүмәт сараларында төбәктең Рәсәй тимер юлдарына 1 миллиард һумдан ашыу бурысы булыу сәбәпле пассажирҙарҙы ташыу күләме аҙайтыласаҡ тигән мәғлүмәт сыҡҡайны. Әммә комитетта был яңылыҡты инҡар иттеләр. Электричка билеттары хаҡын өлөшләтә дәүләт ҡаплай һәм был бурысын ул тулы күләмдә үтәй. Бынан тыш, дәүләт комитеты маршрут селтәрҙәрен кәметергә түгел, арттырырға ниәтләй.\nОлег Гилев, Башҡортостандың Транспорт һәм юл хужалығы буйынса дәүләт комитетының бүлек етәксеһе: «Ҡала яны электричкалары йылына ғына 88 даими маршрутта 4 миллиондан ашыу кешене хеҙмәтләндерә. Транспорт хәрәкәте тәьминәте өсөн дәүләт ҡаҙнаһынан 500 миллион һум күләмендә аҡса бүленде һәм бер ойошма алдында ла төбәктең бурысы юҡ. Йәйге осорҙа һәм киләсәктә лә маршруттарҙы ҡыҫҡартыу һорауы тормай».


Республикала йомортҡа, картуф һәм шәкәр арзанайҙы // Иҡтисад | новости башинформ.рф\nРеспубликала йомортҡа, картуф һәм шәкәр арзанайҙы\n11:33, 1 июня 2011 Иҡтисад\nМай айында ҡулланыу хаҡтары индексы Башҡортостанда — 100,2%, аҙыҡ-түлек тауарҙарыныҡы 99,6 % тәшкил итте. Был хаҡта Башҡортостанстат хәбәр итә. Аҙыҡ-түлеккә ҡарамаған тауарҙар индексы – 100,7%, хеҙмәттәрҙеке 100,6% кимәленә тиңләште.\nАрыш икмәгенең хаҡы республика буйынса уртаса 27,2 һәм тәшкил итте (100,8%), 1-се һәм 2-се сортлы икмәк хаҡы – 26,79 һум (100,3%). Башҡортостанда йомортҡаға хаҡтар төштө. Бер тиҫтә йомортҡа 24,29 һум тора (64,3%). Шулай уҡ картуф менән шәкәр арзанайҙы — бер килограмм картуф өсөн уртаса 34 һум түләргә кәрәк (96,2%), бер килограмм шәкәр хаҡы – 37,99 һум (95,2%).\nБорсаҡ һәм фасоль – 27,73 һум, аш тоҙо 7,8 һум тора.


Өфөлә З.Исмәғилев исемендәге халыҡ-ара конкурстың Гран-прийын Башҡортостандың атҡаҙанған артисы алды // Мәҙәниәт | новости башинформ.рф\nӨфөлә З.Исмәғилев исемендәге халыҡ-ара конкурстың Гран-прийын Башҡортостандың атҡаҙанған артисы алды\n10:22, 17 ноября 2016 Мәҙәниәт\nӨФӨ, 2016 йыл, 17 ноябрь. /«Башинформ» мәғлүмәт агентлығы, Ләйлә Аралбаева/.\nӨфөлә З.Исмәғилев исемендәге музыкант-башҡарыусыларҙың III халыҡ-ара конкурсы еңеүселәре билдәләнде. Бәйгенең Гран-прийына Башҡортостандың атҡаҙанған артисы, виолончелдә уйнаусы Рөстәм Хәмиҙуллин лайыҡ булды. Республиканың мәҙәниәт министры Әминә Шафиҡова әйтеүенсә, еңеүсене билдәләгәндә жюри ағзалары араһында бер ниндәй ҙә бәхәс тыумаған.\n«Бөгөн күренекле композитор һәм Өфө дәүләт сәнғәт институтының беренсе ректоры Заһир Исмәғилев барыбыҙҙы ла бергә тупланы. Әлеге конкурс Исмәғилевтың 100 йыллығына арналған саралар теҙмәһендә тәүге ваҡиға булды. Юғары профессионаллек, еңеүгә ынтылыш өсөн ҡатнашыусыларға рәхмәт әйтке килә. Тап уларҙың башҡарыуы бәйгенең кимәлен билдәләй ҙә инде. Уңыштарығыҙҙы иғтибар менән күҙәтеп барасаҡбыҙ, сөнки һеҙ Башҡортостанда тыуған йондоҙ буласаҡһығыҙ», — тине министр.\nЛауреаттарҙы бүләкләү тантанаһы Башҡорт дәүләт опера һәм балет театрында уҙҙы. Фортепиано, ҡыллы уйын ҡоралдары һәм яңғыҙ йырлау номинацияларында еңеүселәр гала-концертта үҙ оҫталыҡтарын күрһәтә.\nФортепиано номинацияһының кесе төркөмдәрендә — Өфөнән Елена Колесникова, скрипкасылар араһында Мәскәүҙән Мария Черкассова беренсе урын яуланы. Өлкән төркөмдә беренсе премияны пианистка Татьяна Кирпиченок (Мәскәү), скрипкасы Фёдор Малыхин (Мәскәү), виолончелдә уйнаусылар Яҙгөл Йәнбәкова һәм Аяз Нухов (Өфө) алды. Йырсылар араһында беренсе урынға Өфөнән Айгөл Әхмәтшина һәм Гөлнара Вәлиева лайыҡ булды.\nБәйгеселәр махсус приздар менән бүләкләнде. Композиторҙың ҡыҙы, республиканың Композиторҙар союзы рәйесе Ләйлә Исмәғилева Заһир Исмәғилевтың әҫәрҙәрен иң яҡшы башҡарған өсөн дипломдар тапшырҙы. Иң яҡшы концертмейстерҙар ҙа дипломдар менән билдәләнде.\nЗаһир Исмәғилев исемендәге музыкант-башҡарыусыларҙың III халыҡ-ара конкурсы 10 көн дауам итте. Музыкаль бәйгелә Рәсәй төбәктәренән, Ҡаҙағстан, Көньяҡ Корея һәм Әрмәнстандан 80-дән ашыу музыкант ҡатнашты. «Рәсәй мәҙәниәте» федераль программаһы сиктәрендә һәм республика Башлығы грантына уҙғарылған конкурсты Башҡортостан Мәҙәниәт министрлығы һәм Өфө дәүләт сәнғәт институты ойошторҙо.\nТеги: з.исмәғилев исемендәге конкурс


Хәҡиҡәт ике яҡлы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Хәҡиҡәт ике яҡлы\nХәҡиҡәт ике яҡлы 28.07.2017 // Йәмғиәт\nАйнур Асҡаровтың “Өфөнән һөйөү менән” фильмы йәмәғәтселектә төрлө фекер тыуҙырҙы. Был аңлашыла, сөнки милли кинематограф өлкәһендә яңы аҙым яһалды: режиссер эше, актер оҫталығы, баш ҡалабыҙҙың ябай күҙгә тәү ҡараштан күренмәгән матурлығын күрһәтеү менән дә, техник яҡтан да, иң мөһиме – һалынған идеяһы менән лирик комедия жанрындағы фильм иғтибарҙы йәлеп итте.\nУл тыуҙырған бәхәстәрҙе, фекерҙәрҙе күҙәтеп барып, ошондай һығымта яһарға була: фильмды ҡарағандар араһында ике контраст ҡараш барлыҡҡа килгән, бәғзеләре уны үлтереп маҡтай, икенселәре яманлай, дөрөҫөрәге, киноны түгел, ә унда һалынған идеяның халыҡҡа, айырыуса йәштәргә бигүк ыңғай тәьҫир итмәүенә ишара яһай.\nМине ошо фильм буйынса әңгәмә ҡорорға Башҡортостан юлдаш телеканалына тура эфирға саҡырғайнылар. Барҙым, фекеремде әйттем... Ләкин тапшырыуҙан үҙемде бер енәйәт эшләгәндәй тойоп, бөтә кеше күрә алған, аңлаған матурлыҡты, юғары идеяны аңларлыҡ кимәлдә лә түгелһең, тигән уйҙарға сорналып ҡайттым, эстән генә үҙ-үҙемде битәрләргә тотондом. Әйткәндәй, телевидениенан йыш ҡына шундай уйҙар менән ҡайтырға тура килә, айырыуса тура эфирҙан: ваҡыт тар, һөйләгән кеше күп, әйтер һүҙеңде рәтләп, фекереңде иҫбатлап өлгөрөп булмай.\nМин йәштәр менән эшләйем. Юғары уҡыу йортонда белем бирәм, йәмәғәт эштәрендә лә әүҙем ҡатнашам. Уларҙың һәр бер башланғысын, яңы фекерен әйҙәп алырға тырышам, һоҡланам, аптырайым, бәхәсләшәм... Йәштәр менән бер тулҡында булыу йәшәргә этәргес бирә, дәрт өҫтәй. “Аҡ тирмә” милли-мәҙәни үҙәге ойошторған “Башҡорт йәштәре өсөн фәһемле осрашыуҙар” тигән түңәрәкте етәкләйем. “Башҡортостан” гәзитендә Миләүшә Ҡаһарманованың “Дөрөҫ юҫыҡтағы башылыр...” исемле мәҡәләһен уҡып сыҡҡас, бихисап уйланып йөрөнөм.\nЙәштәрҙең дә фекерен беләйем әле тип, “Бәйләнештә” селтәрендә: “Өфөнән һөйөү менән” фильмы буйынса фекерҙәрегеҙҙе яҙығыҙ әле”, – тип һораным. Улар фекер алышыуға бик әүҙем ҡушылды, виртуаль ҡорҙа минең менән бергә 44 кеше ҡатнашты. Ҡор ябыҡ форматта ойошторолдо, шуға уны бөтәһе лә асыҡтан-асыҡ уҡый алмай. Оҙон һүҙҙең ҡыҫҡаһы шул: йәштәр араһында ла фекерҙәр икегә бүленде – берәүҙәр фильмды маҡтай, ә икенселәре яманлай.\nЙәмғиәттә ике контраст фекергә лә урын бар. Бөтөн булған бәхәстәрҙе дөйөмләштергәндә, шуға килеп төртөләбеҙ: кино сәнғәте ысынбарлыҡты яҡтыртамы, әллә уны формалаштырамы?\nКиноны яҡлағандарҙың төп фекере – был бит ысынбарлыҡ, замана йәштәре шундай, ауылға ҡайтыу, ололар ҡалыбы буйынса йәшәү, “кеше нимә тип әйтер” тигәндән ҡурҡыу – иҫкелек ҡалдығы. Улар күҙлегенән, кино сәнғәте ысынбарлыҡты яҡтырта.\nТәнҡитселәр күҙлегенән: фильм оло быуын менән йәш быуын араһындағы күҙгә күренмәгән “рухи епте” өҙә. Был күҙлектән ҡарағанда, кино сәнғәте йәмәғәтселек фекерен һәм уның менән бергә ысынбарлыҡты формалаштырыуға булышлыҡ итә.\nИке яҡтың да уртаҡ фекере: фильм профессиональ яҡтан оҫта төшөрөлгән, режиссер һәм оператор эшенә, художество биҙәлешенә, актерҙар оҫталығына дәғүә юҡ, барыһы ла юғары һөнәри кимәлдә башҡарылған. Матур башҡорт фильмы! Ике яҡҡа ла өләсәйҙең ейәнен ҡарғауы, ауыл ҡыҙының кинолағы “холҡо” оҡшамаған.\nУйға баттым: ысынлап та, ғилми күҙлектән ҡарағанда, кино (кино ғына түгел, ғөмүмән, телевидение, театр, киң мәғлүмәт саралары) сәнғәте ысынбарлыҡты яҡтыртамы, әллә уны формалаштырамы? Был һорау тәү ҡарашҡа ябай ғына һымаҡ күренһә лә, фәлсәфә фәненең марксизм тарафынан тәҡдим ителгән төп һорауына – ижтимағи йәшәйеш (ысынбарлыҡ) йәмғиәттең үҙаңын формалаштырамы, әллә үҙаң беҙҙең йәшәйеште формалаштырамы тигән тәрән мәғәнәле бәхәсенә ҡайтып ҡала. Марксистар үҙҙәре был һорауҙы ысынбарлыҡ яғына ауҙарып, ошолай тип еткерә. Кешелек тарих ҡуласаһында бер нисә этап (формация) үтә: тәүтормош, феодализм, ҡоллоҡ осоро, капитализм һәм коммунизмға әүерелергә тейешле социализм. Йәмғиәттең аң кимәле ни тиклем түбән, унда матди ысынбарлыҡ, йәшәйеш ошо йәмғиәттең аңын формалаштыра. Әммә кешелек юғары кимәлгә күтәрелә барған һайын, уның аң кимәле үҫеп, йәшәйешкә , матди ысынбарлыҡҡа тәьҫир итә, уны үҙгәртә, формалаштыра. Хәҙер төп һорау: беҙ ниндәй йәмғиәттә йәшәйбеҙ? Үҙаңыбыҙ менән нимә уҡыуыбыҙҙы, ашауыбыҙҙы, ниндәй кино ҡарауыбыҙҙы формалаштырабыҙмы? Әллә ысынбарлыҡ шулай, мин уны үҙаңым, донъяға ҡарашым менән бер нисек тә үҙгәртә алмайым, тип йәшәйбеҙме?\nИке фекерҙә лә хаҡлыҡ бар тиһәм, мине аңлаусылар булырмы?\nБеренсенән, кино сәнғәте тормошҡа ҡарата ныҡлы, тормош ауырлыҡтары алдында юғалып ҡалмаҫҡа ярҙам иткән, йәшәү ҡиммәттәре формалашып етмәгән йәш күңелдәрҙең йәшәү ҡалыбын формалаштырыуға булышлыҡ итә. Икенсенән, рухи тотҡаһы булған кеше өсөн бындай киноның артыҡ зыяны юҡ.\nКүптәр иҫләйҙер, үткән быуаттың 90-сы йылдар башында Совет иле тарҡалыу менән телевидениебыҙға “бысраҡ” ағым килеп инде: криминаль сериалдар, кемдән бала тапҡанын да белмәгән ҡатындар тормошо, эскелек һәм наркоманияны күрһәттеләр. Тәүҙәрәк патриотик кинолар ҡарап үҫкән совет кешеһенә быны күреү ытырғаныс, ҡурҡыныс һымаҡ ине. Хәҙер ҙә һин телевизорҙы һүндерәм тип пульт эҙләгән арала ғына тиҫтәләгән кешене “үлтереп” һалалар, әйтерһең дә, кеше ғүмерен ҡыйыу түгел, себен үлтерәләрме ни?! Араҡы эсеү, тәмәке төтәтеү тураһында әйтеп тораһы түгел. Ә иң ҡурҡынысы шул: беҙ ошондай кино аша күрһәтелгән “ысынбарлыҡты” норма итеп ҡабул итә башланыҡ. Башҡа кешелә минең бер эшем дә юҡ, һәр бер кешенең шәхси тормошо, мин бер нимәгә лә тәьҫир итә алмайым тигән битарафлыҡ тойғоһо барлыҡҡа килде.\nКешенең донъяға ҡарашы уның егерме-егерме биш йәштәр самаһына формалашып етә. Ошо осорҙа һәр бер кеше, һәр бер уҡылған китап, ҡаралған фильм, уны уратып алған мөхит – барыһы ла эҙ ҡалдыра. Ләкин уның тәрәнлеге иһә ваҡыттан (мәлдән) һәм был донъяны барлыҡҡа килтергән Илаһи Көс тарафынан һәр бер кешегә тыумыштан һалынған бер холоҡ-фиғелдән дә ҡала. Ағасты йәш ваҡытында ғына бөгөп булған кеүек, кеше аңына-күңеленә лә ныҡлы тәьҫирҙе ул йәш ваҡытта ғына һалырға була. Икенсе яҡтан, ниндәйҙер кеше аңы аңлап етмәгән сәбәптәр арҡаһында, тыумыштан бирелгән холоҡ-фиғелең тормошта ауыр мәлдәр осраған саҡта һиңә көл-күмергә әйләнергә, ҡыйынлыҡтар алдында һынырға йә булмаһа, киреһенсә, ҡорос булып сынығырға, тормош ауырлыҡтарынан һығымта яһап, артабан да бирешмәй йәшәүгә булышлыҡ итә.\nАйнур Асҡаровтың фильмы Голливуд фильмдары биргән “тәрбиә” менән ярыша алмай, әлбиттә, ләкин ул беҙҙең башҡорт мөхитендә төшөрөлөүе, өлөшләтә шул телдә яңғырауы менән күңелебеҙгә ныҡ тәьҫир итте. Күптәребеҙ фильмды комедия итеп түгел, драма һымаҡ ҡабул итеп, йөрәккә ныҡ яҡын алды. Кино сәнғәте ысынбарлыҡты формалаштыра тигән күҙлектән ҡараһаҡ, был фильм башҡорт йәштәре өсөн генә түгел, ғөмүмән, йәш быуын өсөн бик тәьҫирле (сәбәптәрен күп яҙҙылар; ҡабатлап иң мөһимдәрен әйтәм: оло быуынды тыңлама, йөрәгең ҡушҡанса эшлә; эскелек; өйләнешкәнсе енси бәйләнештәргә инеү – норма; ауыл тормошо, туйға тиклем әҙәп һаҡлау – үткән заман). Кино сәнғәте ысынбарлыҡты яҡтырта ғына – башыбыҙҙы ҡомға тыҡҡан дөйәғош һымаҡ йәшәмәйек – “тормош ҡалыпһыҙ, ә һин яңғыҙ уйынсы” (Rnt – популяр башҡорт рэперы репертуарынан) тип ҡараһаҡ, фильм бик сағыу, “ситкә сығарып күрһәтеүе лә оят түгел”, фильмда мәҙәни тормош хәҙерге ысынбарлыҡҡа яраҡлаштырылған (замана менән бергә атлайым тиһәң, төнгө клубтарға йөрө, ҡыҙҙар менән үбешер өсөн мөхәббәт булыуы мөһим түгел, оҫталыҡ ҡына кәрәк).\nP.S. “Өфөнән һөйөү менән” фильмына ҡарата социаль селтәрҙәрҙә тәнҡит күп булыу сәбәпле, уны барып ҡарарға булдым. Тәнҡит – бик яҡшы реклама. Ғөмүмән, барлыҡ халыҡта ғәм уятып, төрлө ҡараш тыуҙырырлыҡ фильмыбыҙ, уны төшөрә алырлыҡ йәштәребеҙ бар икән – быға шатланырға ғына ҡала.\nфилософия фәндәре докторы,